ڕۆژنامه‌ى تایمزى به‌ریتانى بڵاويكرده‌وه، دیپلۆماتكاره‌كانى باڵیۆزخانه‌ى قه‌ته‌ر لە بەریتانیا، گێچه‌ڵى سێكسیان به‌ژنه كارمه‌ندێكى به‌ڕه‌گه‌ز به‌ریتانى ناو باڵیۆزخانەکە كردووه و داوایان لێکردووە ئاهەنگى سێکسى بە کۆمەڵیان بۆ ڕێکبخات.\nلە ڕاپۆرتێکدا كه به‌ناونیشانى (دیپلۆماتكاره‌كانى باڵیۆزخانه‌ى قه‌ته‌ر گێچه‌ڵى سێكسى به‌كارمه‌ندێك ده‌كه‌ن) رۆژنامەکە ئاشکرایکردووە، ژنه‌كه به‌هۆى سكاڵاكه‌یه‌وه كه له‌دادگاى به‌ریتانیا له‌سه‌ر باڵیۆزخانه‌ى قه‌ته‌ر له‌و وڵاته تۆماریكردووه، 400 هه‌زار جونیه‌ى ئه‌سترلینى پێدراوە، وه‌كو قه‌ره‌بووى ئه‌و گێچه‌ڵپێكردن و فشارانه‌ى کراوەتە سەرى ئه‌نجامدانى كارى سێكسى له‌گه‌ڵ به‌رپرسانى باڵیۆزخانه‌كاندا.\nدیان كینگسۆن كه ته‌مه‌نى 58 ساڵه و به‌ڕه‌گه‌ز به‌ریتانیه و له‌یه‌مه‌ن له‌دایك بووه، بۆ دادگا ئه‌وه‌ى خستووه‌ته ڕوو كه فه‌هد مشیرى باڵیۆزى قه‌ته‌ر به‌رده‌وام هه‌وڵیداوه سێكسى له‌گه‌ڵدا بكات كاتێك ڕه‌تیكردووه‌ته‌وه تۆمه‌تى ڕووبه‌ڕووى كچه ده ساڵەکەى كردووه‌تەوە.\nدیان ئه‌وه‌شى ئاشكرا كردووه، دیپلۆماتكارێكى دیارى ترى ئه‌و باڵیۆزخانه‌یه فشارى لێكردووه كه ئاهه‌نگى سێكسى به‌كۆمه‌ڵى بۆ رێكبخات و له‌كاتى پشوودا بۆ كوبا له‌گه‌ڵیدا بچێته ده‌ره‌وه.\nبەپێی تێڕوانینى دادگا، دیپلۆماتكاره قه‌ته‌رییه‌كان بەشێوەیەک سه‌یرى ئه‌و ژنه‌یان كردووه كه ئاماده‌یه سێكس له‌گه‌ڵ پیاوه هاوپیشه‌كانیدا بكات له‌به‌ر ئه‌وه‌ى موسڵمان نییه.\nئه‌و دیپلۆماتكاره به‌ریتانیه باسى له‌وه‌شكردووه، ژماره‌یه‌ك له‌به‌رپرسانى باڵیۆزخانه‌كه كچان هه‌ڵده‌خه‌ڵه‌تێنن و په‌رده‌ى كچێنیان ده‌دڕێنن بۆ به‌هێزبوونه‌وه‌ى تواناى سێكسى خۆیان.\nحکومەت دابینکردنى خزمەتگوزاریی یەکەکانى نیشتەجێبوون لە وەبەرهێنەران وەردەگرێتەوە هاوشێوەى گەڕەکەکان خزمەتگوزارییان بۆ دابیندەکات\nفڕۆکەکەى سولەیمانى و بەرپرسێکى گەورەى ئەمریکا لە هەولێر\n11:07 سێ شه‌ممه 07 كانونی دووه‌م 2020\nدۆلار پارێزگارى لە نرخە بەرزەکەى دەکات\n18:40 دوو شه‌ممه 30 کانونی یەکەم 2019\nعێراق “پێداچونەوە” دەکات بە پەیوەندییەکانى لەگەڵ هاوپەیمانان


سوپاسگوزار و خۆشحاڵم بە وەرگێڕانی کتێبەکەم بۆ سەر زمانی کوردی – Knwe.org\nسەرەکی » کەلتوور » سوپاسگوزار و خۆشحاڵم بە وەرگێڕانی کتێبەکەم بۆ سەر زمانی کوردی\nسوپاسگوزار و خۆشحاڵم بە وەرگێڕانی کتێبەکەم بۆ سەر زمانی کوردی\nنووسەری کتێبی «لەئامانەتی ئاشتیدابن» خۆشحاڵی خۆی رایدەگەیەنێت بەوەی کتێبەکەی بۆ سەر زمانی کوردی وەرگێڕدراوە.\nھێژا دڵشاد ڕۆژنامەنووس و وەرگێڕی کتێبەکە لە چاوپێکەوتنێکی لەگەڵ حەسەن جەمال ڕۆژنامەنووسی ناوداری تورکیاو نووسەری کتێبی لەئامانەتی ئاشتیدابن لە ئەستەمبوڵ، سوپاس و پێزانینی خۆی گەیاندە نووسەری کتێبەکە بەوەی رەزامەند بوون بە چاپکردنی کتێبەکە بە زمانی کوردی و دواتریش کتێبەکە لە کوردستانی نوێ بڵاوبکرێتەوە، ئەویش لەوەڵامدا سوپاسی ھەوڵ و ماندوبونی وەرگێڕی کتێبەکەی کرد. وتی: »سوپاسی ئێوە دەکەم کە بۆ یەکەمجار کتێبی لەئامانەتی ئاشتیدا بن بۆ سەر زمانی کوردی وەرگێڕانی بۆ کراوە. دەتوانم بڵێم کتێبێکی گرنگ و پوختە دەربارەی پرسی کوردو رەھەندەکانی، بۆیە خۆشحاڵم بەوەی کتێبەکەم کەوتۆتە بەردیدی خوێنەرانی کورد.\nدەربارەی ئەوەی کتێبەکە لە ڕۆژنامەی کوردستانی نوێ بڵاوکراوەتەوە حەسەن جەمال وتی: »مام جەلال سەرکردەیەکی گەورەی کورد بوو کە من وەک ڕۆژنامەنووسێک کاتێ بەدواداچوونم لەسەر مەسەلەی پرسی کورد کردووە ھەمیشە سەرنج و بۆچونەکانی تاڵەبانی گرنگ بووە، من لە ساڵی ١٩٩٢ بۆ یەکەمجار مام جەلالم بینی لەپاش ئەوەش زۆر چاوپێکەوتنی ترم لەگەڵیدا ھەبووەو لە زۆر لە کتێبەکانمدا ئاماژەم بەو چاوپێکەوتنانە کردووە، بەڕای من کۆچی مام جەلال بۆ گەلی کورد خەسارەیەکی گەورە بوو ، مام جەلال لە ژیانی ڕۆژنامەنووسی مندا لە پێگەیەکی گرنگدا بووەو پێموابێت ئەو بۆشاییەی لەغیابی ئەودا دروستبووە تائێستا پڕنەبۆتەوە لەبەرئەوەی ئەو سیاسەتکارو دیپلۆماتکارێکی باش بوو، خۆزگە لەم رەوشە قورسەدا ئەو لە ژیاندا بوایە.


زوو میزكردن چەند هۆكارێكی هەیە كە هەیانە پێوەستە بە نەخۆشی دیاریكراوەوە و هەشیانە لەبەر هۆكاری تر روو دەدات كە پێوەستە بە زیادبوونی چالاكیی میزڵدان كە تووشی كێشە دێتەوە لە ئەركەكەی كە بریتییە لە گلدانەوەی میز، بەوەیش مرۆڤ هەست دەكات كە پێویستە لەناكاو میز بكات و رەنگە راگرتنیشی زەحمەت بێت و ببێتە هۆی دروستبوونی چۆڕە میزكردن یان میزكردنی شەوانە.\nگورچیلەكانی مرۆڤ میز بەرهەم دێنن كە دەچێتە ناو میزڵدان و لەوێ كۆدەبێتەوە و لەكاتی پڕبوونی مرۆڤ ئاساییانە میز دەكات و میزەكە لە رێگەی بۆڕی میزەوە بەرەو دەرەوەی دەچێت، كاتێك میزڵدان پڕ دەبێت لە میز ئاماژەی هەستی رەوانە دەكات بۆ مێشك بە پێویستی بەتاڵكردنی، بۆیە وەڵامی هەستەكەی دەدرێتەوە و ماسولكەكانی بنی ناوچەی حەوز و رێڕەوی بۆڕی میز خاو دەبنەوە و ماسولكەكانی میزڵدانیش گرژ دەبن و میزكردن روو دەدات.\nهەرچی حاڵەتی زیادبوونی چالاكی میزڵدان و زوومیزكردنە ئەوكاتە روو دەدات كە گرژبوونێكی خۆنەویستانە لە دیوارەكانی میزڵدان دروست دەبێت، تەنانەت كاتێك ئەوەندە میزیشی تیادا نییە، ئەو گرژبوونە خۆنەویستە پێویستی لەناكاو بۆ میزكردن دروست دەكات كە رەنگە چەندان هۆكار ببنە هۆی دروستبوونی حاڵەتەكە.\nلەوانەیش شێوانی دەماری (وەك نەخۆشییەكانی پاركنسن، سەكتەی مێشك، رەقبوونی جیاجیا)، زۆرخواردنەوەی ئاو و شلەمەنی و بەرهەمهێنانی میزێكی زۆر، لاوازیی كاری گورچیلە، نەخۆشی شەكرە و خواردنی دەرمانی دیاریكراو، نەخۆشكەوتنی رێڕەوی میز، كێشە لە میزڵدان وەك لوو و بەرد، هەڵاوسانی پرۆستات و قەبزی و نەشتەرگەری و زۆرخواردنی كافایین و كحوول و چوونە ناوتەمەن و بەتاڵ نەكردنی تەواوەتی میزڵدان یان هۆكاری نەزانراو.\nلەگەڵ چوونە ناو تەمەنی مرۆڤ ئەگەری تووشبوونت لە زیادبوونی چالاكی میزڵدان زیاتر دەبێت، یان زیاتر تووشی نەخۆشی پێوەست بەو حاڵەتە دەبیتەوە وەك نەخۆشی شەكرە و هەوكردنی پرۆستات، بۆیە دەتوانرێت كۆنترۆڵی چۆڕەمیزكردن بكرێت كە بەهۆی ئەو حاڵەتانەوە دروست دەبێت لە رێگەی رێكخستنی كاتەكانی خواردنەوەی شلەمەنی و میزكردن.\nئه‌م بابه‌ته 3714 جار خوێنراوه‌ته‌وه


وتەبێژی حكومەت: رۆژانی قەدەغەی هاتوچۆ ستافی وەزیران و ئەو فەرمانبەرانەی زۆر پێویستنناگرێتەوە\nوتەبێژی حكومەتی هەرێمی كوردستان راگەیەندراوێكی بڵاوكردەوە تیایدا دەڵێت، له ماوەی رۆژانی قەدەغەی هاتوچۆ و پشووی راگەیاندراوی دامودەزگا فەرمییەكانی هەرێمی كوردستان، ستافی وەزیران و ئەو فەرمانبەرانەی كە زۆر پێویستن دەوامی ئاسایی خۆیان دەكەن.\nجوتیار عادل ئەوەشی وتووە "پرۆسەی دابەشكردنی موچە بە پێی ئەو لیستەی وەزارەتی دارایی و ئابووری رادەگەیەنێت بەردەوام دەبێت. لە هەر چوار پارێزگا و ئیدارە سەربەخۆكان ئاسانكاری بۆ ئەم مەبەستە فەراهەم دەكرێت".\nلە كۆتایی ئەو راگەیەندراوەدا وتەبێژی حكومەت داوای لە سەرجەم هاوڵاتییانی كردووە لە پێناو سەلامەتی و تەندروستیی خۆیان و خێزانەكانیان پابەندی رێنماییەكانی تایبەت بە بەرەنگاربوونەوەی ڤایرۆسی كۆرۆنا بن.


له پڕۆژه‌یاسای بودجه‌ی 2019ی عێراقدا سته‌م له هه‌رێمی کوردستان کراوه\n14:22 PM IRAQ\nSUNDAY, 11 NOVEMBER 2018 - 15:15\nئه‌حمه‌د حاجی ڕه‌شید ئه‌ندامی فراکسیۆنی کۆمه‌ڵی ئیسلامی له په‌رله‌مانی عێراق تایبه‌ت بۆ کوردپرێس:\nبه‌شی دیمانه/ عێراق و هه‌رێمی کوردستان- نوێنه‌ری په‌رله‌مانی عێراق له پشکی کۆمه‌ڵی ئیسلامیی کوردستان له‌باره‌ی پشکی ته‌رخان‌کراو بۆ هه‌رێم له پڕۆژه‌یاسای بودجه‌ی 2019ی عێراقدا به کوردپرێسی وتوووه: ئه‌و ڕێژه‌یه‌ی بۆ کوردستان ته‌رخان کراوه ناده‌ستوورییه و بۆ ئه‌و ئیدعایه‌ش به‌ڵگه‌ی وردی لایه.\nکوردپرێس: به‌شه‌بودجه‌ی هه‌رێمی کوردستان یه‌کێک بوووه له‌و خاڵه جێناکۆکانه‌ی نێوان هه‌رێم و به‌غدا له ماوه‌ی دوو ساڵی ڕابردوودا. به گوێڕه‌ی ڕێککه‌وتنی پێشوه‌ختی نێوان حکوومه‌تی هه‌رێم و ده‌وڵه‌تی ئیتیحادی پاش پێکهاتنی حکوومه‌تی نوێی ئه‌و وڵاته (ساڵی 2003) پشکی هه‌رێمی کوردستان له بودجه‌ی گشتیی عێراق 17 له‌سه‌د بوو. ئه‌و بودجه فراوانه له قۆناغێکدا سه‌رمایه‌دانه‌ریی بیانی و داهاتی ناوخۆشی له‌گه‌ڵ بوو بۆیه گه‌شه‌ی ئابووریی هه‌رێمی کوردستان به خێراییێکی سه‌رسوڕهێنه‌ر پێش که‌وت. ده‌وڵه‌تی عێراق پاش کۆمه‌ڵێک ڕووداو و ناکۆکیی نێوان هه‌ولێر و به‌غدا (ساڵی 2017) پشکی 17 له‌سه‌دی بودجه‌ی هه‌رێمی بۆ 12.67 دابه‌زاند ئه‌وه‌ش ناڕه‌زاییی کوردی لێکه‌وته‌وه به‌ڵام ناڕه‌زایی ده‌ربڕینه‌که ئه‌نجامی نه‌بوو. ده‌وڵه‌تی نوێی عێراق پڕۆژه‌یاسای بودجه‌ی 2019ی پێشکه‌ش کرد و له‌و پڕۆژه‌یاسایه‌شدا پشکی هه‌رێمی کوردستان هیچ گۆڕانی تێیدا نه‌کراوه واتا هه‌مان 12 له‌سه‌ده. کوردیش هه‌ڕه‌شه‌ی ئه‌وه‌ی کردوووه ئه‌گه‌ر ئه‌و پڕۆژه‌یاسایه په‌سه‌ند بکرێت له دادگای فیدڕاڵی عێراق سکاڵا تۆمار ده‌کات و دۆسیه‌ی به‌شه‌بودجه‌ی هه‌رێم ده‌به‌نه نه‌ته‌وه یه‌کگرتوووه‌کان.\nکورد وتوویه‌تی له پڕۆژه‌یاسای بودجه‌ی 2009ی عێراقدا سته‌می لێکراوه. بودجه به گوێره‌ی نفووس و حه‌شیمه‌ت دانراوه ئه‌وه‌ش له کاتێکدایه له ساڵی 2003وه تا ئێستا داتای فه‌رمی له‌وباره‌یه‌وه له به‌رده‌ستدا نییه و ئاژانسی هه‌واڵی کوردپرێس به مه‌به‌ستی تاوتوێ کردنی ئه‌و بابه‌ته گفتوگۆیێکی له‌گه‌ڵ ئه‌حمه‌د حاجی ڕه‌شید ئه‌ندامی فراکسیۆنی کۆمه‌ڵ له په‌رله‌مانی عێراق کردوووه. ده‌قی دیمانه‌که لێره بخوێنه‌ره‌وه:\nکو‌ردپرێس: به‌شه‌بودجه‌ی هه‌رێمی کوردستان له بودجه‌ی گشتیی 2019ی عێراق چ گۆڕانکارییێکی له چاو ساڵی ڕابردوو هه‌یه؟\nئه‌حمه‌د حاجی ڕه‌شید: حه‌قیقه‌تێک هه‌یه که پڕۆژه‌یاساکان له ڕووی نووسینه‌وه فه‌رقێکی ئه‌وتۆیان نه‌کردوووه ته‌نها له ڕووی ڕه‌قه‌مییه‌وه فه‌رقیان کردوووه. دوو پڕۆژه‌یاسا که به ده‌ستی من گه‌یشت پێشتریش لێدوان و گفتوگۆم له‌سه‌ر کرد و له په‌یجی تایبه‌تی خۆیشم باسم لێ کردوووه. دیاره ئه‌وه‌ی گۆڕانکاریی تێدا کراوه خه‌رجییه‌کان بۆته 12 ترلیۆن دینار واتا زیادی کردوووه و داهاته‌کانیش بوونه‌ته 105 ترلیۆن دینار. به‌و پێیه‌ش کورتهێنانی بودجه بۆته 26 ترلیۆن و 700 ملیار. پشکی کوردیش گه‌یشتۆته 9 ترلیۆن و 301 ملیار که ده‌بێته ڕێژه‌ی 12 له‌سه‌دی بودجه‌ی گشتی.\nکو‌ردپرێس: وه‌کوو لایه‌نی کوردی چ چاوه‌ڕوانییێکتان له بودجه هه‌یه؟ ئایا ئه‌گه‌ری ئه‌وه له‌ئارادایه که ئه‌م به‌شه زیاد بکرێت یان گفتوگۆ له نێوان ئێوه و دیکه‌ی لایه‌نه‌کان له‌ئارادایه؟\nئه‌حمه‌د حاجی ڕه‌شید: هه‌ر له ئاخر نووسینی خۆمدا باسی ئه‌وه‌م کردوووه که مه‌سه‌له‌ی بودجه مه‌سه‌له‌یێکی نیشتیمانییه و په‌یوه‌ندیی به ته‌واوی خه‌ڵکی کوردستانه‌وه هه‌یه بۆیه زه‌رووره که ئێمه هه‌ماهه‌نگیی ته‌واومان له‌گه‌ڵ هێزه سیاسییه‌کانی هه‌رێمی کوردستان هه‌بێت. خوازیارم بتوانین ئه‌وه‌ش بکه‌ین به‌ڵام تا ئێستا هیچ وه‌ڵامی ئیجابیم وه‌رنه‌گرتوووه له هێزه سیاسییه‌کان. بڕیاروایه که گه‌ڕاینه‌وه بۆ به‌غدا بزانن ئایا جوابیان موسبه‌ت ده‌بێت یان مه‌نفی.\nکو‌ردپرێس: که‌م کردنه‌وه‌ی به‌شه‌بودجه‌ی هه‌رێمی کوردستان له‌سه‌ر چ بنه‌مایێک کراوه؟\nئه‌حمه‌د حاجی ڕه‌شید: له ڕاستیدا ئه‌وان له‌سه‌ر ئه‌ساسی داتاکان پێشتر سه‌دا 17یان بۆ هه‌رێم حیساب ده‌کرد. ئێستا ئه‌و ڕێژه‌یه بۆ سه‌دا 12.67 که‌م بۆته‌وه. منیش داتای حاشاهه‌ڵنه‌گر و زۆر ده‌قیقم لایه که ئه‌و ڕێژه‌یه هه‌ڵه‌یه و پشکی ئێمه له‌وه زیاتره و له کاتی خۆیدا ده‌یخه‌مه به‌رده‌ست به‌رپرسانی کورد و به‌رپرسانی عێراقی. مه‌سه‌له‌ی فه‌رمانبه‌ران خه‌له‌لی تێدایه و ده‌بێت موعاله‌جه بکرێت هه‌روه‌هاش مه‌سه‌له‌ی پێشمه‌رگه‌ش خه‌له‌لی تێدایه. مه‌سه‌له‌ی نه‌وتیش به هه‌مان شێوه پێویستی به موعاله‌جه‌یه. من به‌یاننامه و داتای پێویستم بۆ ئاماده کردوووه و خوازیارم له کاتی دانووستاندا ئه‌و بابه‌تانه جێگای قبووڵ بێت و ئه‌گه‌ر هێزه کوردییه‌کان ئاماده بن هه‌ماهه‌نگی یه‌کتر بکه‌ین و ئه‌گه‌ر ئاماده نه‌بن ده‌بێت گله‌یی له هێزه کوردییه‌کان بکه‌ن.\nکو‌ردپرێس: کورد هیوای زۆری به سه‌رۆکایه‌تیی عادل عه‌بدولمه‌هدی هه‌یه. پێتانوایه له دانووستان و ڕوونکردنه‌وه‌ی بابه‌ته‌که و به حوکمی ئه‌و دۆستایه‌تییه‌ی له‌گه‌ڵ کورد بوویه‌تی ئومێد هه‌یه پشکی کورد به‌رز بکرێته‌وه؟\nئه‌حمه‌د حاجی ڕه‌شید: سیاسه‌ت له‌سه‌ر ئه‌ساسی عه‌تف و خۆشه‌ویستی و موحێبه‌ت ناکرێت به‌ڵکوو له‌سه‌ر ئه‌ساسی به‌رژه‌وه‌ندی و واقێع ده‌کرێت. ئێمه تا چ ئه‌ندازه‌یێک ئاماده‌ین له‌گه‌ڵ عادل عه‌بدولمه‌هدی هه‌ماهه‌نگ بین له چوارچێوه‌ی ده‌ستووری عێراقدا و هه‌روه‌ها له چوارچێوه‌ی قانوونی ئیداره‌ی مالی و ده‌ینیی عێراقدا بۆ ئه‌وه‌ی که تا چ ئه‌ندازه‌یێک هه‌ر دوولا بتوانین بێینه پای دانووستان و موزاکره. به‌و پێیه ده‌توانین عه‌تفی ادل عه‌بدولمه‌هدی و هێزه سیاسییه‌کان و مروونه‌ی سیاسیی ئه‌و هێزانه به خاتری خۆمان به شێوه‌یێکی ئیجابی بقۆزینه‌وه.\nکو‌ردپرێس: وه‌کوو شاره‌زایێکی ئه‌م بواره به‌شه‌بودجه‌ی هه‌رێمی کوردستان که ته‌رخان کراوه تا چه‌ند به‌شی خه‌رجییه‌کانی هه‌رێم ده‌کات؟\nئه‌حمه‌د حاجی ڕه‌شید: ئێمه ساڵی پار له‌گه‌ڵ نوێنه‌رانی سندووقی نه‌قدی ده‌ولی دانیشتین دیار بوو ئه‌وان له‌گه‌ڵ هه‌رێم دانیشتنیان کردبوو و وتیان 10 ترلیۆن دینار به‌شی هه‌رێمی کوردستانه واتا ئه‌وان فشاریان له‌سه‌ر هێزه عێراقییه‌کان بوو که بیکه‌نه 10 ترلیۆن دواجار به‌شه‌بودجه‌که کرایه 9 ترلیۆن و 301 ملیار دینار. به بڕوای من به‌پێی قیاساتی ساڵی پێشوو ئه‌مه به‌شی هه‌رێمی کوردستان ده‌کات به‌و مه‌رجه‌ی شه‌فافانه مامه‌ڵه‌ی له‌سه‌ر بکرێت.\nکو‌ردپرێس: بوونی وه‌زاره‌تی دارایی له ده‌ست کورد و به تایبه‌تی پارتی کاریگه‌ریی ده‌بێت له‌سه‌ر بابه‌تی پێوه‌ندییه دارایییه‌کانی هه‌رێم؟\nئه‌حمه‌د حاجی ڕه‌شید: خوازیارم بتوانن کاریگه‌رییان هه‌بێت بۆ به‌رژه‌وه‌ندیی خه‌ڵکی کوردستان. ئه‌نجامی موسبه‌تی وه‌رگرتنی ئه‌م وه‌زاره‌ته له کاتی ته‌وزیع کردنی مه‌وازنه‌ی بودجه‌دا بۆمان ده‌رده‌که‌وێت که تا چ ئه‌ندازه‌یێک ئه‌م هێزگه‌له‌ی هه‌رێمی کوردستان به خه‌می ئه‌وه‌وه بوون که پۆست به‌ده‌ست بهێنن له حکوومه‌تی فیدڕاڵدا. ئایا بۆ به‌رژه‌وه‌ندیی خۆیان کاریان کردوووه یان بۆ به‌رژه‌وه‌ندیی خه‌ڵکی هه‌رێمی کوردستان.\nداگرتن و داڕشتنه‌وه: به‌شی کوردیی هه‌واڵده‌ریی کوردپرێس


د. شاخەوان عەبدوڵڵا، جێگری دووەمی سەرۆکی پەرلەمانی عێراق، بە ماڵپەڕی فەرمیی پارتی دیموکراتی کوردستانی ڕاگەیاند: "لەڕووی یاساییەوە ڕەزامەندی لەسەر دەست لەکار کێشانەوەی کوتلەی سەدر دراوە، لە ڕۆژی پێنجشەممەی ڕابردوو نووسراو بۆ کۆمسیۆنی باڵای ھەڵبژاردنەکانی عێراق کراوە، تا ئەو کەسانەی دەبنە جێگرەوەی پەرلەمانتارانی سەدر بنێرن.''\nد. شاخەوان عەبدوڵڵا ڕوونی کردەوە: ''لە کاتی ناردنی ناوی شوێنگرەوەکانیان لەلایەن کۆمسیۆنی باڵای سەربەخۆی ھەڵبژاردنەکانی عێراقەوە بەپێی یاسا دەبنە ئەندامی پەرلەمان و شوێنگرەوەکانی پەرلەمانتارانی سەدر زیاتر سەر بە ژمارەیەک کوتلەی پەرلەمانین، لەوانە، تەقەدومی سوننەکان و چوارچێوەی ھەماھەنگی و سەربەخۆکان.''\nژمارەیەک پەرلەمانتاری عێراق داوایان کردووە کۆبوونەوەیەکی نائاسایی پەرلەمان بەڕێوە بچێت بۆ دەستبەکاربوونی پەرلەمانتارانی نوێ و بەپێی زانیارییەکانیش بڕیارە کۆبوونەوەی پەرلەمانی عێراق سبەی پێنجشەممە بەڕێوە بچێت.


قەتەر، ژانێکى ناوچەیی ... بەهرۆز جەعفەر\nقەتەر لە ناو (7) وڵاتەکەى کەنداودا،لە حەوزەى ناوەڕاستدا،زۆر بەنهێنى و بەپەلە،دوور لەچاوى ڕاى گشتى ناوچەیی و جیهانى پێش ئەکەوێت ،ئەتوانین بڵێین بازى بەسەرمیسرو تورکیاشدا داوە ، بەبڕواى من ئەمە لە (6) هۆکارى سەرەکیدا کۆئەبێتەوە :\nیەکەم: لەقەتەردا شەڕى تایەفى نییە.\nدووەم: لەقەتەردا سیستەمێکى قەبەلى مۆدێرن هەیە.\nسێهەم: لەقەتەردا سەقامگیریی و گەسەندنێکى ئابوریی خێراو بەرچاو هەیە.\nچوارەم: قەتەر خاوەنى گەورەترین کەناڵى ئاسمانى و ناوەندى توێژینەوەیە لەجیهاندا،کە جەزیرەیە.دەکرێت بڵێین جەزیرە بەتەنها خۆى بەقەد وڵاتى قەتەر ماهییەتى هەیە.\nپێنجەم: گەورەترین بنەو بارگەى سەربازیی ئەمریکى لەقەتەر هەیە .\nشەشەم: قەتەر بڕى جیاجیا لەغازو نەوت و کانزاو کشتوکاڵ و گواستنەوەى ئاویی و ووشکانى هەیە.\nلەدواى ساڵى (1968) ەوە کە بەریتانیا بڕیارى کشانەوەى لە خەلیجى عەرەبى دا،قەتەریش یەکسەر چووە پاڵ ئیماراتى یەکگرتوو.یەکیگرت لەگەڵیان.دواى (3) ساڵ لە (1971) قەتەر بەبیانوى ناکۆکى هەرێمی،سەربەخۆیی خۆى ڕاگەیاند .لەدواى ئەم مێژووەوە قەتەر ڕۆڵێکى بەرچاو ئەبینێ،بەتایبەت لەجەنگى دووەمى کەنداو ،بێگومان عێراق تیا زەرەرمەندى یەکەم بوو.\nئەم وڵاتەى کە حاڵى حازر ژمارەى دانشتوانەکەى ناگاتە (2) ملیۆن کەس،لە یەکێک لەڕاپۆرتەکانى ویکلیکسدا و لە (ئابى 2010) دا بەکۆدى تایبەتى هاتووە،کە دەزگاى خزمەتگوزاریی قەتەریی (موخابەرات) و کەناڵى جەزیرە لەگەڵ ئیسرائیل بەنهێنى کۆبونەتەوە،کە گورزێک لەمیسرو موبارەک بوەشێنن،تاوەکو قەتەر شوێنى میسر بگرێتەوە،هەم لەجیهانى عەرەبییدا،هەم لە ڕووى نێوچەییدا.\nمن لەکاتى خۆى ئەمەم نوسى،کەس باوەڕى نەئەکرد،،هاکا بینیمان لە (2011) لەچوارچێوەى بەهارى عەرەبیدا شۆڕش لەمیسر سەریهەڵدا،جەزیرە بەنزینى بەسەردائەکردو،گڕى ئەدا .هەرە هۆکارى سەرەکى ڕووخانى دیکتاتۆر جەزیرە بوو،لەبەرژەوەندیی خۆى..بەم دەرکەوتەیەش هەرکەس باوەڕى نەدەکرد..چونکە دەیانگوت :\nمیسر،لانکەى شارستانییەت و فەراعینەکانە،مێژووییەکى قووڵى هەیە،ژمارەى دانشتوانەکەى و ڕووبەرە جوگرافییەکەى (70) ئەوەندەى دانشتوان و سنورى جوگرافى قەتەرە .ئەیانگوت :حەیفە میسر بکەیتە ڕەفیقى قەتەر ...چمەز ئەم توێژەرانە بارگاوین بەفیلمەکانى عادل ئيمام و نوسینەکانى هەیکەل و شەخسییەتى جەماڵ عەبدولناسر لەشەستەکانى سەدەى ڕابردوودا..خافڵن لەوەى کە جیۆپۆڵەتیک لەدواى جەنگى ساردەوە،ڕۆلى نەماوە .ئێستا ڕۆڵ ڕۆڵى بازاڕە،بازاڕ یانى پرۆژەى لیبڕاڵیزم،لیبڕاڵیزم یانى بەهاى خۆرئاوا.\nئێستا،هێدى هێدى ئەبینین،میسر وەک شێرەکەى لێهاتووە کە ڕێوى شەرمى لێ ناکاو کلکى رائەکێشێت، نیل بووە بە چڵکاو و سیماکەى تێکدرا .ژێرخانەکەى وێران بوو..بەزەبرى ئیسرائیلیش دەرگاى لەسەرسنورى فەلەستینیەکان داخستووەو دەبابەى خستۆتە سەر سەریان !!.تەنانەت بەپێی ڕاپۆرتێک کەلەلایەن سەرکردەى ڕێکخستنەکانى قاعیدە لە میسر (عاسى بن ابى بکر) ەوە هاتووە،بۆ بەرپرسى ڕێکخستەکانى داعش (ابوبکر البغدادى) لەعێراق نێردراوە لەسەرەتاى (2014) ە دا،تیایدا داواى هاوکارى لەداعش دەکرێت بۆ ڕووبەڕووبونەوەى دەزگا ئەمنییەکانى میسر،لێرەدا ئەوە دەرئەکەوێت یانى دەزگاى هەواڵگریی عەسکەریی داعش لە عێراقە .\nقەتەر هەربەمانەوە نەوەستاوە،ئاژاوە گڕئەدا،لەدەرەوەى خۆى دۆزەخ دەخوڵقێنێت و،ناوەوەى خۆى دەکاتە بەهەشت.هاوکارى دەیان گروپى تیرۆریست و دەزگاى ڕاگەیاندنى جیهانى کردووە بۆ لێدان لەوانەى خۆى دەیەوێت .داعش زیندوترین نمونەیە، کە قەتەرییەکان بە هاوکارى سعودیەى دراوسێیان کە پێکەوە چپە چپ و تەکبیرى هاوبەشیان هەیە.بۆ ئاڕاستەکردنى لەعێراق و ناوچەکە...مەزەندەى عەقڵ جیایە بۆ خوێندنەوە..سەلماندنى زانستى و زانیارى وورد و تەتەڵەکردنى شتێکى ترە .هەموو سەیارەکانى کە کورد پێی دەڵێت (مەرزییە) و پێکاب.خەلیجى و سعودین .\nجگەلەوەى قەتەر ئەیەوێ قەناعەت بەخۆرئاوا بکات،ئەوەى تورکیا بۆتان ئەکات،من بەزیادەوە بۆتان ئەنجام ئەدەم .بەمەرجێک بازێکیش بەسەر ئەودا بدەم .\nئەمە سیاسەتى وڵاتێکە لەسەر زەوى کە ڕووبەرى جوگرافییەکەى تەنها (11437) کیلۆمەتر چوارگۆشەیە .نیوهێندەى ڕووبەرى جوگرافى ئیسرائیل..تەنانەت نیوهێندەى ڕووبەرو سنورى جوگرافى پارێزگاى سولەیمانى لەباشورى کوردوستان .كه تاکە وڵاتى عەرەبییە،بۆ یەکەمجار لەئایندەیەکدا مووشەک ڕەوانەى سەر مانگ ئەکات.\nبەهرۆز جەعفەر- خویندکارى ماستەر له بەیوەندییە نێودەوڵەتییەکان .


ئیسکۆ لەلایەن یانەکانی ئارسیناڵ و ئیشبیلیەوە داواکراوە\nئەستێرەی ناوداری یانەی ڕیاڵ مەدرید، ئیسکۆ ئالارکۆن بووەتە سەنتەری داواکاری یانە گەورەکانی ئینگلتەرا و ئیسپانیا و گواستنەوەی بۆ یانەیەکی تر وەک ئەگەرێک ئاماژەی بۆ دەکرێت.\nڕۆژنامەی ئاسی ئیسپانی ئاشکرایکردووە، سەرچاوەیەک لەناوخۆی یانەی ئارسیناڵ ڕەتینەکردووەتەوە کە یانەکەیان خواستی لەسەر ئیسکۆیە، بەڵام دوای چەند کاتژمێرێک بوونی دیێگۆ کۆستای لە لیستی یاریزانە داواکراوەکاندا ڕەتکردووەتەوە، ئەوەش واتای ئەوە دەگەیەنێت کە یانە زەبەلاحەکەی شاری لەندەن چاوی بڕیوەتە تواناکانی ئیسکۆ و دەیانەوێت بیگوێزنەوە بۆ ڕیزەکانیان.\nبەپێی زانیارییەکانی ئاس، مایکڵ ئارتێتا خواستی لەسەر گواستنەوەی یاریزانە ئەندەلوسیەکەی ڕیاڵ مەدرید نیشانداوە، لە بەرانبەردا یاریزانەکە حەزی بە بەردەوامبوونە لە خولی ئیسپانیا و بەتایبەت شارەکانی هەرێمی ئەندەلوس، ئەمەش دەرگای بۆ چەند بژاردەیەکی دیکە کردووەتەوە.\nبەهۆی قەیرانە داراییەکانەوە ئارسیناڵ لەهەوڵدایە یاریزانی ناوبراو بە شێوەی خواستن تاوەکو کۆتایی وەرز دابین بکات، ئەم پێشنیازە لەلایەن مەدریدیەکانەوە ڕەتدەکرێتەوە و ڕەنگە گوێبیستی ئەو ئۆفەرەبن کە لە یانەی ئیشبیلیەوە پێیان گەیشتووە.\nیانەی ئیشبیلیە بە بڕی 20 ملیۆن یورۆ ڕەزامەندی بەرانبەر واژووکردنی بۆندەکە نیشانداوە، بەڵام بەهۆی ئەوەی ئارسیناڵ دانوستاندنەکانی بە کراوەیی بەجێهێشتووە و تاوەکو ئێستا بڕیاری کۆتاییان نەداوە، ڕەنگە هەوڵەکان بەردەوامییان ببێت.\nپەرلەمانی کوردستان کۆتایی بە خولی پاییزەی هێنا\nئەنچلۆتی و پینتوس پلانی ڕاهێنانی ڕیاڵ مەدرید دەگۆڕن\nکارلۆ ئەنچلۆتی ڕاهێنەری نوێی یانەی ڕیاڵ مەدرید، لەگەڵ ئەنتۆنیۆ پینتۆسی ڕاهێنەری توانا جەستەییەکان پلانێکی جیاوازی بۆ یاریزانانی ڕیاڵ…\nیەکێک لە کاندیدەکان بۆ سەرۆکایەتی بارسا بەڵێنی گەڕانەوەی نێیمار دەدات\nئەگەر وەک سەرۆکی یانە دەستنیشانبکرێت، کاندیدێکی هەڵبژاردنەکانی سەرۆکایەتی یانەی بەرشلۆنە بەڵێندەدات دوو بۆندی هەژێنەر واژووبکات. ئیمیلی ڕۆساود، جێگری…


بافڵ تاڵەبانی: هێشتا درەنگ نییەو دەتوانین کاندیدێکی هاوبەش بۆ پۆستی سەرۆک کۆمار پێشکەش بکەین\nکۆدی هەواڵ: 5462\nڕێکەوتی بڵاوکردنەوە: 12:18 - 2022/03/18\nبەشی عێراق و هەرێمی کوردستان- بافڵ تاڵەبانی پێشوازىی له وەفدێکی یەکێتیی ئەورووپا کرد کە پێکھاتبوون لە ڤيلله ڤاريۆلا، باڵيۆزى يه‌کێتيى ئه‌وروپا لە عێراق و ئان مێسکانه‌ن، سه‌رۆکى نێرده‌ى ڕاوێژکاريى يه‌کێتيى ئه‌ورووپا له عێراق.\nکوردپرێس: بەپێی راگەیەنراوی کۆبوونەوەکەش لەو دیدارەدا دوایین پەرەسەندنە سیاسی، ئابووری و ئەمنییەکانی ھەرێم و عێراق تاوتوێکرا و گفتوگۆ لەبارەی پێکھێنانی حکوومەتی نوێی عێراق، ھەڵبژاردنی سەرۆککۆمار و پرسی ئازادی رادەربڕین لە ھەرێم کرا و هەڵوێستی یەکێتی لەبارەیانەوە خرایەڕوو.\nبافڵ جەلال تاڵەبانی رایگەیاندووە، دۆخی عێراق پێویستی بە سازان و لێکتێگەیشتنی هاوبەش هەیە لەپێناو پێکهێنانی حکوومەتێکی بەهێز و کاریگەر کە ئارامی و سەقامگیری بۆ خەڵکەکەی دەستەبەر بکات. وەک کوردیش هەوڵی زۆرمان داوە کە یەکدەنگی و یەکڕیزی کورد بپارێزین و وەک یەک تیمی بەهێز لە بەغدا کار بکەین، بەڵام لە دەرەوەی ئیرادەیەکی کوردستانیی ئەم نیەتە نیشتمانییە لەباربرا.\nئاماژەى بەوەشکردوە، باوەڕیان وایە هێشتا درەنگ نییە و دەتوانن هەمووان بە رۆحێکی نیشتمانپەروەرانەوە لەپێناو بەهێزترکردنی قەوارەی هەرێم و پاراستنی بەرژەوەندییە باڵاکان، ناکۆکییە سیاسی و کەسییەکانیان وەلابنێین و پێکەوە بڕیار بدەن و یەک کاندید بۆ سەرۆککۆمار پێشکەش بکەن.\nهەروەها بافڵ تاڵەبانی وتیشى، رێگە لە بەهەدەردانی سامانی گشتی دەگرین و جەخت لە سەرخستنی پرۆسەی چاکسازی دەکەینەوە، پێویستە شەفافیەت لە داهاتدا هەبێت و جیاوازی لە خەرجیی گشتیدا نەکرێت، خێروبێری ئەم هەرێمە بەبێ جیاوازی بخرێتە خزمەت هاووڵاتییانەوە و ئەمەش ئامانجی کارکردنی یەکێتیی نیشتمانیی کوردستانە.\nهەر لەو کۆبوونەوەیەدا تاڵەبانى رایگەیاندووە، یەکێتی بەهیچ شێوەیەک لەگەڵ جیاوازی رەگەزیدا نییە و باوەڕی تەواوی بە یەکسانی هەیە. بڕوامان بە تواناکانی ژنان هەیە و دەبێت لە ناوەندە حزبی و حکومییەکان دەرفەتی زیاتریان بۆ بڕەخسێنرێت و سوود لە تواناکانیان وەربگیرێت. ئەمە سەرەڕای ئەوەی یەکێتی بەهیچ شێوەیەک لەگەڵ کپکردنی دەنگە ئازادەکاندا نییە و پشتیوانی راستەقینەی رۆژنامەنووسان و کاری رۆژنامەگەرین. چونکە بڕوای تەواومان بە دیموکراسی هەیە و کار بۆ پاراستنی کۆڵەکەکانی دەکەین لە هەرێمی کوردستان.\nبافڵ تاڵەبانیهەرێمی کوردستانیەکێتیپارتیسەرۆک کۆمار


كاربه‌ده‌ستانی عێراقی 15 كه‌سیان ده‌ستگیركردووه كه گومان ده‌كرێت ده‌ستیان له ته‌قینه‌وه‌كانی ڕۆژی سێ شه‌ممه‌دا هه‌بوبێت - 2004-03-03\nی مانگی سێ ٠٣, ٢٠٠٤\nكاربه‌ده‌ستانی عێراقی ڕایانگه‌یاند كه 15 كه‌سیان ده‌ستگیركردووه كه گومان ده‌كرێت ده‌ستیان له ته‌قینه‌وه‌كانی ڕۆژی سێ شه‌ممه‌دا هه‌بوبێت كه له به‌غدا و كه‌ربه‌لا ئه‌نجام دران و 170 كوژراوی لێ كه‌وته‌وه.\nهه‌ر له‌و ڕۆژه‌دا 400 كه‌سی تریش بریندار بوون له چه‌ند هێرشێكی جیاوازدا كه چه‌ند ده‌قیقه‌یه‌كیان له نێواندا بوو كه له ڕۆژێكدا ئه‌نجام دران به‌پیرۆزترین ساڵ ڕۆژی موسڵمانه شیعه ئاینزاكان له قه‌ڵه‌م ئه‌درێت.\nکاربه‌ده‌ستان ده‌ڵێن به‌لایه‌ن كه‌مه‌وه 4 كه‌س له‌و ده‌ستگیر كراوانه به زمانی فارسی قسه‌ده‌که‌ن و له‌و باوه‌ڕه‌دان خه‌ڵكی ئێران بن. و ئه‌و چوار گومان لێكراوه له‌لایه‌ن هێزی هاوپه‌یمانان گل دراونه‌ته‌وه له كاتێكدا گومان لێكراوه‌كانی تر له بنكه‌كانی پۆلیسی عێراقیدا ماونه‌ته‌وه.


بایگانی‌ها درغه ای هینان - دوکتور سامی\n22725171 - 982198912-8178895تلگرام\nنەشتەرگەري جوانکاریی دوکتور سامی\nنەشتەرگەري جوانکاریی لوت\nنەشتەرگەري جوانکاریی چناکە\nدرغه ای هینان\nپەیوەندیی لەگەڵ ئێمە\nلووت لە سەر جوانی چ ڕۆڵێک دەبینێت؟\nدرغه ای هینان , نەشتەرگەری جوانکاریی لووتی\nنەشتەرگەری جوانکاریی لووت, نەشتەرگەری لووت\nلووت لە سەر جوانی چ ڕۆڵێک دەبینێت؟ و لە سەر چ کەسانێکدا نەشتەرگەری لووت کاریگەرە؟ لووتی جوان خاوەن تایبەتمەندی هەندەسی پێناسە کاروە کە باس کردن لە وردەکاریە تایبەتیەکانی لەم کتێبەدا ئەستەمە بەڵام بە کورتی دەکرێ بڵێین کە لووتی ناشیرین ناهێڵی جوانیەکانی دیکەی ڕوخسار دەربکەون. لووتێکی جوان ئەگەر چی هەر وا بۆ خۆی دەتوانێ سەرنج راکێش…\nدرغه ای هینان , نەشتەرگەری جوانکاریی , نەشتەرگەری جوانکاریی لووتی\nجوانی چیە؟ ئەم پرسیارە بەر لەوەی کە پرسیارێکی بواری پزیشکی بێت پرسیارێکی فەلسەفیە. ئەگەرچی زانستی ئێستتیک یان خود جوانی ناسی بە شێوەیەکی تایبەت لە سەدەی بیستەمدا ئاوڕی لێدرایەوە بەڵام لە سەردەمی ئەفلاتۆنەوە جوانی پێناسە کراوە ولامگەلێکی وەکوو، بوونی هاوسەنگی لە تەوەر و توانای وروژاندنی هەستێکی خۆش و چێژ و هێمنی و شادی لە ناو بەردەنگ…\nنەشتەرگەری لووت چەندە دەخایێنێت؟\nنەشتەرگەری لووت چەندە دەخایێنێت و ماوەی بەستەری کران چەندەیە و ئایا شەو لە نەخۆشخانە دەمێنینەوە؟ نەشتەرگەریەکی جوانکاری لووت بە پێی کێشە و ئاڵۆزیەکانی رەنگە پیویستی بە ١ کاژێر تا ٥/٣ کاژێر کات هەبێت. هەڵبەتە جۆری تەکنیکی نەشتەرگەری(ئاوەڵا یا داخراوبوون) و خێرایی پزیشکی نەشتەرگەریش دەتوانن کاریفەریان لە سەر ماوەی نەشتەرگەری هەبێت. بەڵام بە شێوەیەکی گشتی نەشتەرگەریەکی…\nشوێنی نەشتەرگەری لووت دەبێ کوێ بێت؟\nشوێنی نەشتەرگەری لووت دەبێ کوێ بێت؟ لە سەردەمی پێشکەوتووی ئەمڕۆدا زۆربەی نەشتەرگەریەکانی وەکوو ڕینۆپلاستی و نەشتەرگەریە جوانکاریەکان لە ناوەندەکانی نەشتەرگەری یا لە کلینیکەکان ئەنجام دەدرێت کە لە وڵاتی ئێرانیش بە هەمان شێوەیە. لەبەر ئەوەی کە ئەم کارە لە ڕووی تێچوو و خەرجەوە بە بەراورد لە گەڵ نەخۆشخانەی ئاسایی و گشتی باشترە. بارودۆخ و کەرەستەکانی ژووری…\nئایا نەشتەرگەری لووت بە لەیزەڕیش ئەنجام دەدرێت؟\nئایا نەشتەرگەری لووت بە لەیزەڕیش ئەنجام دەدرێت؟ ئەگەر زۆر سادە بڵێین لەیزەڕ تیشکێکی بە هێزە کە دەتوانێت بە تینێکی زۆر بافتەکان بتوێنێتەوە و وەکوو ڕۆڵی تیخی نەشتەرگەری ببێت و وێڕای ئەوەی کە ئەگەر دەمار و رەگیش بسووتێنێ کەمتر خوێنی لێ دەڕژێت. رەنگە بتوانین نەشتەرگەری بە لەیزەڕ بە هەویەی لەحیم کاری بچوێنین بەڵام لە جیهنادا تا…\nچ وەرزێکی ساڵ بۆ ئەنجام دانی نەشتەرگەری لووت گونجاوترە؟\nچ وەرزێکی ساڵ بۆ ئەنجام دانی نەشتەرگەری لووت گونجاوترە؟ هیچ وەرزێک لە پڕۆسەی نەشتەرگەری لووتدا لە وەرزێکی دیکە باشتر نییە هەرچەندە لە وەرزی گەرمادا گەچ و پانسمان و پێویستی بە خۆشتنی زیاتر نەخۆش تا ڕادەیەک ئازار دەدات بەڵام بە گشتی نەشتەرگەری ڕینۆپلاستی لە هەموو وەرزێکدا ئەنجام دەدرێت و ئەم بانگەشەیە کە لە زستاندا نەشتەرگەری لووت…\nمەبەست لە لووتی ئێسقانی و گۆشتن چیە؟\nمەبەست لە لووتی ئێسقانی و گۆشتن چیە؟ هەر وەک چۆن پێشتریش باسمان لێکرد لووت لە سێ توێژی سەرەکی پێكهاتووە : پێست و ماسولکەی لکاو بە ژێر ئەم پێستەوە پێکهاتەی ئێسقانی-کڕۆژەی لووت کە لە سەرەوە زیاتر لە ئیسقان و لە خوارەوە لە کرۆژە پێکهاتووە. ناوەوەی لووت کە بە لیجاییەک لووت لە ناوەوە ئاگاداری دەکات. توێژی ئێسقانی…\nئایا نەشتەرگەری بۆ جاری دوەم یان روتوش پێویستە؟\nئایا نەشتەرگەری بۆ جاری دوەم یان روتوش پێویستە؟ بە پێی ئامارەکانی کتێبی پزیشکانی بە ناوبانگی ئەمریکایی نزیک ١٠بۆ ٢٠ لە سەدی ئەو نەخۆشانەی کە نەشتەرگەری ڕینۆپلاستیان بۆ دەکرێت پێویستیان بە نەشتەرگەری بۆ جاری دوەمیش هەیە. وێدەچێت کە ئەم ئامارانە هەندێک زیادەڕۆییان تێدا کرابێت لەبەر ئەوەی کە من لە ئەزموونی نەشتەرگەریەکانی خۆم لە ساڵی ١٣٧٨ بە…\nئایا نەشتەرگەری لووت کاریگەری لە سەر جوان بوونی شوێنەکانی دیکەی دەم و چاویش دەبێت؟\nئایا نەشتەرگەری لووت کاریگەری لە سەر جوان بوونی شوێنەکانی دیکەی دەم و چاویش دەبێت؟ جاری وایە گۆڕانکاری چاوەڕوان کراو لە دوای نەشتەرگەری لووت لە سەر دەم و چاو دەبینرێت بۆ وێنە ئەگەر لووتێک بە ئێسکی پانەوە لە لایەن پزیشکێکی لێوەشاوە و پڕۆفێشناڵەوە بە جوانی و لە جێگایەکی دروستەوە باریک و تەسک بکرێتەوە بە گشتی کوڵم…\nدوای نەشتەرگەری لووت چەندە پێویستە پشوو بدرێت\nدوای نەشتەرگەری لووت چەندە پێویستە پشوو بدرێت و دەبێ خۆ لە ئەنجامی چ کارگەلێک ببوێرین و کەنگێ لووت شێوازی ڕاستەقینەی خۆی بە دەست دێنێت؟ بە گشتی ئەگەر تامپۆن بە کار هاتبێت ١ تا ٤ ڕۆژ دواتر تامپۆنەکان لە ناو لووت دەهێنرێنە دەرەوە و بە گشتی گەچی لووت لە دوای یەک تا دوو حەفتە لادەبرێت و…\nراوێژکاری لەگەڵ دوکتور\n22725171 - 9821+\n22725195 - 9821+ پەیوەندیی لەگەڵ ئێمە\nتماس بە دوکتۆر\nنەشتەرگەری جوانکاریی لووت\nدوکتور فەتح سامی\tناوبراو لەساڵی ١٣٧١ بروانامەی وەرگرت و دوای سێ ساڵ چالاکی وەکوو پزیشیکی گشتی و تێپەڕ کردنی بەڵێنەکانی خوێندنی لە پەراوێزترین ناوچەکانی وڵات، رێزیدێنتی گوێچکە و قورگ و لووتی لە زانکۆی تاران و نەخۆشخانەی “ئەمیر ئەعلەم” دەست پێکرد.\tتلگرام\nدوکتور سامی\tايران،تهران شه قامي وليعصر. سه روي باغي فيرده وس نبش طوس پلاك ١٧٧٧(٣٠٤٧جديد) كومه لگاي فيرده وس نهومي ٩ واحد ٥٢\nتلفن: 22725195 -9821+\nكتێب نەشتەرگەري جوانکاریی\n.All Right Reserved


تاوانی كەسێكی ئەمریكی چیە كە ئیسلام لە داعشدا دەبینێت ، و بڕوا ناهێنێت ، و دەمرێت ؟ | ماڵپەڕی بەهەشت\nhome navigate_before هەمەجۆر navigate_before تاوانی كەسێكی ئەمریكی چیە كە ئیسلام لە داعشدا دەبینێت ، و بڕوا ناهێنێت ، و دەمرێت ؟\nتاوانی كەسێكی ئەمریكی چیە كە ئیسلام لە داعشدا دەبینێت ، و بڕوا ناهێنێت ، و دەمرێت ؟\nبەروار: 2016/12/08سەردارن: 1177نوسەر: ئا - باوكی سوننە / عدنان بارام كەلاری\nالْحَمْدُ لِلَّهِ رَبِّ الْعَاْلَمِيْنَ ، وَالصَّلاَةُ وَالسَّلاَمُ عَلَى رَسُولِ اللَّهِ الأَمِيْنِ ، الْمَبْعُوثِ بِالرَّحْمَةِ إِلَى الْعَاْلَمِيْنَ ، وَعَلَى آلِهِ وَصَحْبِهِ أَجْمَعْيِنَ ، وَمَنْ تَبِعَ هُدَاْهُ إِلَى يَوْمِ الدِّيْنِ ... أَمَّاْ بَعْدُ:\nئەم پرس و باسە كە پرس و باسێكی گرنگی بیروباوەڕی ئیسلامیە ، زانایان ـ لە نووسراو و تۆمارە دەنگیەكانیان ـ ڕوونكردنەوەی خۆیان لەسەر خستووەتەڕوو ، بۆیە لە وەڵامی ئەم پرسیارەدا دەووترێت :\nئەو كەسانەی كە لە وڵاتانی بێباوەڕن دەژین و ئاینی ئیسلامی پیرۆزیان لە سەرچاوە سەرەكیەكانیەوە ، كە قورئانی پیرۆز و سوننەتەكانی پێغەمبەری خوایە صلى الله عليه وسلم پێ بگات ـ ( واتە : بُلُوغ الْحُجَّة) ـ , پاشان دەبێت بەشێوەیەكی ڕاست و ڕوون لێی تێ بگەن ـ ( واتە : فَهْمُ الْحُجَّة) ـ ، ئەوانە دەتوانرێت بووترێت : ئیقامە حوججەیان لەسەر كراوە .\nبەڵام ئەوانە كە هەر پێیان نەگەشتووە ، یان ئەگەر گەشتنێتیش بەشێواوی ، ناتەندروستی پێیان گەیشتووە ، ئەوا ئایەتەی خوای پەروەردگار دەیانگرێتەوە كە فەرموویەتی : [وَمَا كُنَّا مُعَذِّبِينَ حَتَّى نَبْعَثَ رَسُولاً ] ( الإسراء : 15 ) ..\nكەواتە دەبێت :\nیەكەم : پەیامی ئیسلامیان پێ بگات لە سەرچاوە ڕاستەكانیەوە .\nدووەم : پاشان بە شێوەیەكی تەندروست و ڕوون لێی تێبگەن .\nئەوسا دەتوانرێت بووترێت : ئیقامەی حوججەیان لەسەر كراوە ، ئەگەر نە ئەوا ئەو جۆرە كەسانە بە ئەهلی فەترە دادەنرێن ، لە دونیادا حوكمی باوان و كۆمەڵگاكەی خۆیان هەیە ، و سەبارەت بە حوكمی دواڕۆژیشیان ناووترێت : بەهەشتی یان دۆزەخین ... بەڵكو لە دواڕۆژدا لە ئەرزی مەحشەردا تاقیدەكرێنەوە ، و دەرئەنجام و ئاكام و دوا مەنزڵگایان بۆ دیاری دەكرێت ـ بەهەشتی یان دۆزەخی ـ ، ئەوەش بەپێی ئەو تاقیكردنەوەیەی كە لەو ڕۆژەدا دەكرێن ... خوای پەروەردگاریش زاناترە .\nلێرەشدا بۆ زیاتر ڕوونكردنەوەی پرس و باسەكە ، ووتەی دوو زانای پایەبەرزی ئیسلام هەریەك لە پێشەوایان (محمد ناصرالدين الألباني ) و ( عبدالعزیز بن عبدالله بن باز ) ـ ڕەحمەتی خوایان لێبێت ـ دەخەینەڕوو ، ووتەی یەكەمیان لە ژیر ناونیشانی (مَاْ حُكْمُ الْكُفَّاْرِ الَّذِيْنَ يَمُوتُونَ ، وَلَمْ يَلْحَقْهُم الدِّيْنُ الإِسْلاَمِيِّ الصَّحِيْحُ ، بَلْ لَحِقَهُم مُشَوَّهاً ؛ فَتَركُوهُ ، فَهَلْ يُلْحَقُونَ بِأَهْلِ الْفَتْرَةِ أَمْ لاَ ؟) ، و ووتەی دوومیشیان لە ژیر ناونیشانی (مَصِيْرُ مَنْ لَمْ تَبْلُغْهُ دَعْوَةُ دِيْنِ الإِسْلاَمِ) ، ئەوەش بەم شێوەیەی خوارەوە :\nووتەی پێشەوا ( محمد ناصرالدين الألباني ) ـ رَحِمَهُ اللَّهُ تَعَاْلَى ـ :\nپرسیاركار : دەمەوێت پرسیارێك بكەم : ئەویش ئەوەیە كە ئەوەی كە لە موسڵمانان نیە ، و ئێستا دەمرێت ـ بۆ نموونە : ئەوانەی لە وڵاتانی ئۆرۆپان ـ ، و لە ژینگەیەكی خراپدا ـ پەنا بەخوای پەروەردگار ـ گەش و نمایان كردووە ، و هیچ كەسێكیش ئاینی ئیسلامی پێ نەگەیاندوون ، و ئەگەر پێشی گەشتبێت ئەوا بە شێواوی پێی گەشتووە ، بە شێوەیەك كە حەزی لێنیە بڕواتە ناویەوە ، جا ئایا ئەو جۆرە كەسانە دەچنە ژێر حوكمی ئەهلی فەرترەوە ، یان جیاوازیەكی زۆری تێدایە ؟\nشێخیش ـ بە ڕەحمەت بێت ـ بەم شێوە وەڵام دەداتەوە : (لاَ ، هَؤُلاَءِ مِثْلُ أَهْلِ الْفَتْرَةِ الَّذِيْنَ لَمْ تَبْلُغْهُمُ الدَّعْوَةُ ، لَهُمْ مُعَاْمَلُةٌ خَاْصَّةٌ فِي عَرَصَاْتِ يَوْمِ الْقِيَاْمَةِ ... هَؤُلاَءِ مِثْلُ أَهْلِ الْفَتْرَةِ ، لَهُمْ مُعَاْمَلَةٌ فِي عَرَصَاْتِ يَوْمِ الْقِيَاْمَةِ ، مُعَاْمَلُةٌ خَاْصَّةٌ ، فَلاَ يُحْكَمُ لَهُمْ هُنَاْ بِجَنَّة وَلاَ بِنَاْرٍ ... وَالْعَرَصَاْتُ سَاْحَاْتُ الْمَوْقِفِ فِي أَرْضِ الْمَحْشَرِ) ، واتە : نەخێر ، ئەوانە هاوشێوەی ئەهلی فەترەن ، ئەوانەی كە بانگەوازیان پێ نەگەشتووە ، و مامەڵەی تایبەتیان هەیە لە ساحەی مەحشەردا ، لە ڕۆژی زیندووبوونەوەدا ... ئەوانە هاوشێوەی ئەهلی فەترەن ، ئەوانە لە ساحەی مەحشەردا مامەڵە دەكرێن ، لە ڕۆژی زیندووبوونەوەدا ، مامەڵەیەكی تایبەت ، بۆیە لێرەدا ـ واتە : لە دونیادا ـ حوكمی بەهەشتی و دۆزەخیان لەسەر نادرێت ... مەبەستیش لە عەرەسات : ساحەی وەستانە لە زەوی مەحشەردا .\nلە تاوتوێكردنی پرس و باسەكەدا پرسیاركار دەڵێت : باشە كێ تاوانی ئەوانە هەڵدەگرێت ؟\nپێشەوا ئەلبانیش ـ بە ڕەحمەت بێت ـ پرس و باسەكەی زیاتر بۆ ڕوون دەكاتەوە ، دەفەرموێت :\n((الشَّيخ : هَلْ فَهِمْتَ مِنِّي أَنَّ هَؤُلاَءِ الَّذِيْنَ مَاْتُوا ، وَلَمْ تَبْلُغْهُمُ الدَّعْوَةُ آثِمِيْنَ ؟ السَّاْئِلُ : لاَ مَاْ فَهِمْتُ هَكَذَاْ... شێخ : ئایا وا لە من تێگەیشتی ئەوانەی كە مردن ، و بانگەشەیان پێنەگەشتووە تاوانبارن ؟! پرسیاركار : نەخێر بەو شێوەیە تێنەگەشتم .\nالشَّیخ : طَيِّبْ ، فَهِمْتَ أَنَّهُمْ غَيْرُ آثِمِيْنَ ؟ السَّاْئِلُ : نَعَمْ فَهِمْتُ... شێخ : باشە ، ئایا وا تێگەیشتی كە ئەوان تاوانبار نین ؟! پرسیاركار : بەڵێ واتێگەیشتم .\nالشَّیخ : فَإِذَنْ كَيْفَ تَقُولُ : مَنْ يَتَحَمَّلُ إِثْمَهُمْ؟! شێخ : كەواتە بۆچی دەڵێیت : كێ تاوانی ئەوانە هەڵدەگرێت ؟!\nالسَّاْئِلُ : إِذَنْ مَاْ أَحَدٌ يَتَحَمَّلُ... پرسیاركار : كەواتە كەس تاوانیان هەڵناگرێت .... هتد . )) (تفريغات أشرطة العلامة محمد ناصرالدين الألباني : 18/ 224 ـ 225 ) .ووتەی پێشەوا ( عبدالعزيز بن عبدالله بن باز ) ـ رَحِمَهُ اللَّهُ تَعَاْلَى ـ :\nپرسیار كرا لە پێشەوا ( ابن باز ) : (ما مصير من لا يعلم بأن دين الإسلام هو الدين الصحيح ، والمقبول عند الله ، ويعتقد دينا غير الإسلام؟) ، واتە : ئاكامی ئەو كەسەی چیە كە نازانێت ئیسلام ئاینی دروستە ، و تەنها ئەوە وەردەگیرێت لە لای خوای پەروەردگار ، و باوەڕی بە ئاینێكی تر هەیە جگە لە ئاینی ئیسلام ؟\nشێخیش لە وەڵامدا فەرمووی : ( إذا كان المسئول عنه عاش بين المسلمين ، وقد بلغه القرآن والسنة ، ومع ذلك يعتقد دينا غير دين الإسلام فحكمه حكم أهل الدين الذي اعتقده وهو الكفر ، لأن الله جل وعلا يقول في القرآن الكريم عن نبيه عليه الصلاة والسلام : [ وَأُوحِيَ إِلَيَّ هَذَا الْقُرْآنُ لأُنذِرَكُمْ بِهِ وَمَنْ بَلَغَ ] ( الأنعام : 19 ) ، ويقول سبحانه : [ هَذَا بَلاغٌ لِلنَّاسِ وَلِيُنْذَرُوا بِهِ ] ( إبراهيم : 52 ) ، ويقول صَلَّى اللَّهُ عَلَيْهِ وَسَلَّمَ : « والذي نفسي بيده لا يسمع بي أحد من هذه الأمة ، يهودي ولا نصراني ثم يموت ولم يؤمن بالذي أرسلت به ، إلا كان من أهل النار » ( رواه مسلم في صحيحه ، برقم : 153 ) . .\nأما إن كان المسئول عنه قد عاش بين الكافرين الذين لم يبلغهم القرآن ، ولا خبر الرسول صَلَّى اللَّهُ عَلَيْهِ وَسَلَّمَ، فهذا حكمه حكم أهل الفترة ، وهم يمتحنون يوم القيامة ، فمن نجح في الامتحان دخل الجنة ومن عصى دخل النار ؛ لأن الله سبحانه يقول : [ وَمَا كُنَّا مُعَذِّبِينَ حَتَّى نَبْعَثَ رَسُولاً ] ( الإسراء : 15 ) ، والله ولي التوفيق ) ( مجموع فتاوى ابن باز : 28 / 202 ـ 203 ، مصير من لم تبلغه دعوة دين الإسلام ... ) .\nواتە : ئەگەر ئەوەی پرسیاری دەربارە دەكرێت لە نێو موسڵماناندا ژیابێت ، و قورئان و سوننەتی پێگەیشتبێت ، و لەگەڵا ئەوەشدا باوەڕی بە ئایینێكی تر هەبێت جگە لە ئایینی ئیسلام ، ئەوە حوكمی حوكمی ئەو ئاینەیە كە باوەڕی پێ هەیە ، كە ئەویش بێباوەڕیە ، چونكە خوای بەرز و بڵند و پایەبەرز لە قورئانی پیرۆزدا سەبارەت بە پێغەمبەرەكەی ـ عليه الصلاة والسلام ـ دەفەرموێت : [وَأُوحِيَ إِلَيَّ هَذَا الْقُرْآنُ لأُنذِرَكُمْ بِهِ وَمَنْ بَلَغَ] . وە فەرموویەتی : [[ هَذَا بَلاغٌ لِلنَّاسِ وَلِيُنْذَرُوا بِهِ ]\nوە پێغەمبەری خواش صَلَّى اللَّهُ عَلَيْهِ وَسَلَّمَ فەرموویەتی : « سوێند بەوەی نەفسی منی بەدەستە ، هیچ كەسێك نیە لەم ئوممەتە هەواڵی من ببیستێت ـ جولەكە بێت یان خاچ پەرست ـ ، پاشان بمرێت و باوەڕ بەوە نەهێنێت كە بە مندا نێردراوە ، ئیللا لە خەڵكانی دۆزەخی دەبێت » .\nئەمما ئەگەر ئەوەی پرسیاری دەربارە دەكرێت ، لە نێو ئەو بێباوەڕانەدا ژیابێت كە قورئانی پیرۆزیان پێنەگەشتبێت ، و نەش هەواڵی پێغەمبەر صَلَّى اللَّهُ عَلَيْهِ وَسَلَّمَ ، ئەوا ئەمە حوكمی حوكمی ئەهلی فەترەیە ، ئەمانەش لە ڕۆژی زیندووبوونەوەدا تاقیدەكرێنەوە ، جا ئەوەیان كە لە تاقیكردنەوەكە دەرچوو دەڕواتە بەهەشتەوە ، و ئەوەش كە سەپێچی بكات دەڕواتە ئاگرەوە ، چونكە خوای پەروەردگار فەرموویەتی : [وَمَا كُنَّا مُعَذِّبِينَ حَتَّى نَبْعَثَ رَسُولاً] ، خوای پەروەردگاریش پشتیوانە بۆ سەركەوتن .\nوە هەر لەم بارەیەوە پرسیارێكی تر لە بەڕێزیان ـ رَحِمَهُ اللَّهُ تَعَاْلَى ـ كرا : (ما هو مصير من لم يتبلغ بالإسلام يوم القيامة ، باعتباره لم يتبلغ ، ولم يعرف الإسلام ؟ ) ، واتە : ئاكامی ئەو كەسە چیە لە ڕۆژی دواییدا كە ئیسلامی پێنەگەشتووە ، بەوەی كە پێی نەگەشتووە ، و ئیسلامی نەناسیوە ؟\nبەڕێزیشیان لە وەڵامدا فەرمووی : (هذا حكمه حكم أهل الفترة الذين لم تبلغهم رسالة الرسل عليهم الصلاة والسلام ، وقد جاء في الأحاديث الصحيحة أنهم يمتحنون يوم القيامة : فمن نجح منهم دخل الجنة ، ومن عصى دخل النار ، فمن لم تبلغه دعوة الإسلام ممن يكون نشأ في جاهلية بعيدة عن المسلمين ، كما في زماننا ، مثلا في أطراف أمريكا أو شواطئ أفريقيا البعيدة عن الإسلام ، أو ما أشبه ذلك من الجهات التي لم يبلغها الإسلام ، فهذا يمتحن يوم القيامة ، يؤمر وينهى في ذلك اليوم : فإن أجاب الأمر وأطاع دخل الجنة ، وإن عصى دخل النار .\nوقد بسط العلامة : ابن القيم ـ رَحِمَهُ اللَّهُ ـ هذا المعنى في كتابه ( طريق الهجرتين ) في آخر الكتاب في بحث سماه : ( طبقات المكلفين ) ، وأطال في هذا ، وبين كلام أهل العلم ، وذكر الأحاديث الواردة في ذلك .\nفالإنسان الذي لم تبلغه الدعوة ؛ لكونه بعيدا عن الإسلام والمسلمين ، أو إنسان بلغ وهو مجنون أو معتوه ليس له عقل ، وكأولاد المشركين إذا ماتوا صغارا بين المشركين في أحد أقوال أهل العلم في شأنهم ، كلهم يمتحنون يوم القيامة ، فمن أجاب دخل الجنة ، ومن عصى دخل النار ، نسأل الله السلامة .... ) ( مجموع فتاوى ابن باز : 8 / 97 ـ 98 ، مصير من لم يتبلغ بالإسلام يوم القيامة ).\nواتە : ئەمە حوكمی حوكمی ئەهلی فەترەیە ، ئەوانەی كە پەیامی پەیامبەرانیان ـ عَلَيْهِمُ الصَّلاَةُ وَالسَّلاَمُ ـ پێ نەگەشتووە ، وە لە فەرموودەی صەحیحدا هاتووە كە تاقیدەكرێنەوە ، جا ئەوەیان كە سەركەوتوو بێت ، دەڕواتە بەهەشتەوە ، و ئەوەشیان كە سەرپێچی بكات دەڕواتە دۆزەخەوە ، جا ئەوانەی كە بانگەشەی ئیسلامیان پێ نەگەشتووە ـ لەوانەی كە لە نەفامیدا ژیاوون ، دوور لە موسڵمانان ، هەروەكولەسەردەمانی خۆماندا ، بۆ نموونە لە ئەمەریكا و ئەفەریقا كە دوورن لە ئیسلام ، یان هاوشێوەی ئەو لایانەی كە ئیسلامیان پێ نەگەشتووە ، ئا ئەمە لە ڕۆژی دواییدا تاقیدەكرێتەوە ، و لەو ڕۆژەدا فەرمانی پێدەكرێت و یاساغی لێدەكرێت ، جا ئەگەر وەڵامی فەرمانەكەی دایەوە و گوێڕایەڵ بوو دەرواتە بەهەشتەوە ، و ئەگەر سەرپێچی بكات دەڕواتە ئاگرەوە .\nوە پێشەوا (ابْن الْقَيِّم) یش ـ رَحِمَهُ اللَّهُ ـ بەدرێژی لەسەر ئەم واتایە ڕۆشتووە ، لە پەرتوكی (طَرِيْقُ الْهِجْرَتَيْن) یدا ، لە كۆتایی پەرتوكەكە ، لە توێژینەوەیەك ناوی لێناوە (طبقات المكلفين) و بەدرێژی لەسەر ئەمە ڕۆشتووە ، ووتەی زانایانی تێدا ڕوونكردووەتەوە ، و ئەو فەرموودانەشی خستووەتە ڕوو كە لەو بارەیەوە هاتوون .\nكەواتە ئەو مرۆڤەی كە بانگەشەی پێ نەگەشتووە ، لەبەر دووری لە ئیسلام و موسڵمانان ، یان مرۆڤێك هەر پێدەگات شێت و گێل و وێلە ، و عەقڵی نیە ، وە بە هاوشێوەی منداڵی بێباوەڕان ئەگەر بە منداڵی لە نێو بێباوەڕاندا بمرن ، لە یەكێك لە دوو ووتەی زانایان سەبارەتیان ، هەموویان لە ڕۆژی دواییدا تاقیدەكرێنەوە ، جا هەر كەسێك وەڵام بداتەوە ئەوا دەڕواتە بەهەشتەوە ، و ئەوەش كە سەرپێچی بكات دەڕواتە ئاگرەوە ، داواكارین لە خوای پەروەردگار پارێزەرمان بێت ... .\nوە لە وەڵامی پرسیارێكی تردا دەفەرموێت : (أَمَّاْ مَنْ كَاْنَ بَعِيْداً عَنِ الْمُسْلِمِيْنَ فِي أَطْرَاْفِ الْبِلاَدِ الَّتِي لَيْسَ فِيْهَاْ مُسْلِمُونَ ، وَلَمْ يَبْلُغْهُ الْقُرْآنُ وَالسُّنَّةُ ، فَهَذَاْ مَعْذُورٌ , وَحُكْمُهُ حُكْمُ أَهْلِ الْفَتْرَةِ ـ إِذَاْ مَاْتَ عَلَى هَذِهِ الْحَاْلَة ـ الَّذِيْنَ يُمْتَحَنُونَ يَوْمَ الْقِيَاْمَةِ , فَمَنْ أَجَاْبَ وَأَطَاْعَ الأَمْرَ دَخَلَ الْجَنَّةَ ، وَمَنْ عَصَاْ دَخَلَ النَّاْرَ , ... ) ( مجموع فتاوى ابن باز : 9 / 399 ، حكم العذر بالجهل في العقيدة) ، واتە : بەڵام سەبارەت بەوانەی كە دوورن لە موسڵمانانەوە ، لەو وڵاتانەی كە موسڵمانانی تێدا نیە ، و قورئان و سوننەتی پێنەگەشتووە ، ئەمە عوزری خۆی هەیە ، و حوكمی حوكمی ئەهلی فەترەیە ـ ئەگەر بەوشێوەیە بمرێت ـ ، ئەوانەی كە لە ڕۆژی دواییدا تاقیدەكرێنەوە ، جا ئەوەیان گوێڕایەڵی فەرمانەكە بێت و وەڵام بداتەوە دەڕواتە بەهەشتەوە ، وە ئەوەشیان سەرپێچی بكات دەڕواتە دۆزەخەوە .


عه‌لی مه‌حموود: به‌و ئاقاره‌ی ئێستا عێراق پێدا ده‌چێت، ماندنه‌وه‌ی کورد له‌م وڵاته مه‌ترسی گه‌وره‌ی لێده‌کوێته‌وه\nجێمز ماتیس، وه‌زیری بهرگری ئه‌مه‌ریکا بۆ گه‌شتێکی چه‌ند ڕۆژه گه‌شته ناوچه‌که و دوای سه‌ردانی ئۆردۆن، ئه‌مڕۆ، سێشه‌ممه 22ی مانگ چوه به‌غداد و دواتر گه‌شته هه‌رێمی کوردستان و له هه‌وڵێریشه‌وه ده‌چێته ئه‌نکارا. وه‌ک ئارۆن ئاستێن، لێکۆڵه‌ر له ڕێکخراوه‌ی ئه‌نجۆمه‌نی ئاتلانتیک به ماڵپه‌ری بیزنس ئێسنایدری وتوه ڕه‌نگه جێمز ماتیس له‌گه‌ڵ به‌رپرسانی تۆرک سه‌باره‌ت به یارمه‌تیه‌کانی سه‌ربازی تورکیا به هێزه‌کانی کوردی سوریا یان یه‌په‌ژه قسه بکات و ئه‌رخایه‌نی ئه‌وه‌یان پێبدات که ئه‌م یارمه‌تیانه کاتی و ته‌کتیکییه.\nبه پێی هه‌وڵه‌کان، له سه‌ردانه‌که‌ی ئه‌مڕۆی ماتیس بۆ به‌غداد له چاوپێکه‌وتنی له‌گه‌ڵ حه‌یده‌ر عێبادی باسی پێوه‌ندیه‌کانی دو وڵاته‌که سه‌باره‌ت به شه‌ڕی تیرور کراوه. پێش سه‌فه‌ره‌که‌ی بۆ ناوچه‌که، ماتیس به ڕۆژنامه‌وانانی وتبوو که له چاو پێکه‌وتن له‌گه‌ڵ به‌رپرسانی عێراقی تیشک ده‌خاته سه‌ر شکست دانانی داعش له عێراق و پرسه‌کانی پێوه‌ندیدار به ئاسایشی نیشتمانی ئه‌و وڵاته.\nله سه‌ردانی ماتیس بو هه‌رێمی کوردستانیش، ده‌کۆترێت باسی گرینگی پێوه‌ندییه‌کانی دو لایه‌نه‌که له شه‌ڕی دژه داعش کراوه و هه‌روه‌ها ده‌وکۆترێت ماتیس داوای له مه‌سعود بارزانی، سه‌رۆکی هه‌رێمی کوردستانی کردبێت که به‌ڕیوه چوونی ڕێفراندۆم بۆ سه‌ربه‌خۆیی کوردستان وه‌دوا بخات.\nئایا داواکاری جێمز ماتیس، ئه‌گه‌ر به‌فه‌رمی داوای وا له به‌رپرسانی هه‌رێم بکات، ده‌توانێت ببێته هۆی وه‌دواخستنی پرسی ڕێفراندۆم له هه‌رێمی کوردستان؟ به‌رپرسانی هه‌رێمی کوردستان چه‌ند ئاماده‌ن له‌گه‌ڵ دژایه‌تی ئه‌مه‌ریکا، پرسی ڕێفراندۆم به‌ڕیوه ببن؟\nئه‌م باسه‌مان له‌گه‌ڵ به‌ڕێز عه‌لی مه‌حمود، لێکوڵه‌ری سیاسی دانیشتووی هه‌ولێر وتووێژمان کردوه.


كۆرۆنا و زیادبوونی دانیشتووان و كەمی خۆراك – Politic Press\nوەك چۆن پەتای كۆرۆنا رەوڕەوەی ژیانی لە هەموو جیهان راگرت، جارێكیتر ژیان بۆ تیۆرێكی كۆنی پەیوەست بە رۆڵی پەتا لە گێرانەوەی هاوسەنگیی نێوان سروشت و دانیشتوان گێڕدرایەوە، ئەویش تیۆری زیادبوونی دانیشتوانی تۆماس ماڵتۆسی توێژەری بریتانی كە لە ساڵانی نێوان 1776 بۆ 1834 ژیاوە.\nلەگەڵ ئەوەی زانایان زۆر دەمێكە ئەو تیۆرەیان بەجێ هێشتووە بەتایبەتی ئەو بەشەی كە بە جیهانی ئابوورییەوە پەیوەستە، وەلێ هەلومەرجی ئەم پەتا نوێیە و ئەو ترس و تۆقاندنەی لە ناخی خەڵكیدا چەسپاندی، وایكرد زۆر كەس بۆ ئەو تیۆرە بگەڕێنەوە و تاوەكو لێی تێبگەن و دەرسی لێوەربگرن.\nلە كۆندا قسەكردن لەسەر ئەم تیۆرەی ماڵتۆس، گفتوگۆ یان ناكۆكی لێ نەدەكەوتەوە، بەڵكو لای زانایان بە پسپۆرییە جیاوازەكانیانەوە تەنانەت بە سیاسییەكانیشەوە جێی رێزو بایەخێكی زۆر بوو، چونكە شرۆڤەیەكی باشی بۆ هەژاری و بەدبەختی خەڵكی دۆزییەوە كە لەو سەردەمی ئەوی تێدا دەژیا (سەدەی نۆزدەیەم)، پاشان توانی سیاسەت و تێڕوانینی بۆ رێگرتن لێی دابڕێژێت و هەنگاوەكانی گەشەكردن دەستنیشان بكات. ئەوكات پسپۆرانی ئابووری ئەو تیۆرەیان بەڕێزەوە وەرگرت تاوەكو سودی لێ وەربگرن، ئەویش چەمكی دانیشتوانیان خستە نێو یەك لەو توخمە گرنگانەی كە پەرەسەندنی ئابووری دیاری دەكات چ بەرەو پێشكەوتن بێت یاخود دواكەوتن، واتە لە پاڵ زەوی و بەشینەوە و ئاڵووێر.\nبە كورتی تیۆرەكەی ماڵتۆس، خۆراك كە سروشت سەرچاوەیەتی بە دانیشتوانەوە گرێدا، دەڵێ هەردووكیان زیاد دەكەن، بەڵام بە تێكڕای جیاواز، لە كاتێكدا دانیشتوان بە دوای یەكی ئەندازەیی و خۆراكیش بە دوای یەكی ژمارەیی زیاد دەكەن، لە خاڵێكدا لاسەنگیی دەكەوێتە نێوانیان، واتە دانیشتوان چیتر ناتوانن بژین چونكە خۆراكی پێویستیان دەست ناكەوێت، واتە بەرهەمی كشتوكاڵی ناتوانێ هاوشانی زیادبوونی دانیشتوان بڕوات، لێرەوە پەتا كە بەرهەمی سروشتە دروست دەبێت بۆ ئەوەی ئەو لێشاوی زۆربوونی دانیشتوانە رابگرێت و ئەو ژمارە دەهێڵێتەوە كە لەگەڵ بڕی خۆراكدا دەگونجێن!! پاشان سەرباری پەتا هەندێك ئامرازی تری بۆ زیاد كرد كە دەتوانن ئەو لاسەنگییەی نێوان سروشت و دانیشتوان راست بكەنەوە، وەك جەنگ و برسێتی و كارەساتە سروشتییەكان.\nلەم سەردەمەدا، ئەو تیۆرە وایكرد، دانیشتوان ببێتە ژمارەیەكی زۆر گرنگ لای بڕیار بەدەستان، كاتێك پلانی فەراهەمكردنی ژیانێكی باشتر و جێگیر بۆ دەوڵەتەكانیان دادەڕێژن، بەبێ رۆچوونە نێو وردەكاری زۆری ئەو تیۆرەوە، گریمانەكانی دەرفەتێكی لەباریان نەك هەر بۆ پەرەپێدانی ئابووری بەڵكو بۆ دیاریكردنی ئەو ئاراستە سیاسییانەی كە حوكمی پەرەسەندن و داڕوخانی ئیمپراتۆرییەتەكانیان دەكرد، لەو مەترسیداتر، هەڵگیرسانی جەنگ و پەنابردنە بەر ئاشتی بوو، تا بەوە گەیشت هەندێك لە بیرمەندان یان سیاسییەكان لە روانگەی پەیوەندیی نێوان سروشت (خۆراك) بە زیادبوون یان كەمبوونی بە فاكتەری دانیشتوانەوە، بایەخ بە باشتركردنی نەژادی مرۆڤ بدەن ، ئەویش لەڕێی ئەو گۆڕانەی كە جەنگ و برسێتی و پەتاكان لە پێكهاتەی دانیشتوان دروستی دەكات، كە باشترین نەژادی مرۆڤ دەمێنێتەوە و لاوازەكەیشی لەناو دەچێت.\nرەخنەكان لە تیۆرییەكە\nئەم تیۆرەی ماڵتۆس چ هاوڕای بیت یاخود ناكۆكی بیت، خوێندنەوەی سەردەمیانەی و گونجاندنی بۆ رەوشی ئێستا جۆرێك لە وروژاندنی لە تۆڕە كۆمەڵایەتییەكان پێوە دیارە، كارلێكی خەڵكیش لەو تۆڕە لەگەڵیدا جۆرێك پۆپۆلیستی پێوە دیار بوو، بەوەی كارتێكی براوەی گفتوگۆی گشتیی خەڵكییە. هەروەها ئیعتباراتی خێر و شەڕی تێكەڵ بووە. بەر لە هەموو كەس لای ئابووریناسان شاراوە نییە كە ئەم تیۆرە لە ساڵانی دوای بڵاوبوونەوەی رووبەڕووی رەخنەیەكی ئێجگار زۆربووە، تا وای لێهات رەخنەكان لە خودی تیۆرەكە زیاتر بوو و دەگوترا رستەیەكی ئەو تیۆرە نییە رەخنەی لێ نەگیرابێت، بەڵام بە تێپەڕبوونی كات گریمانە و پێشبینییەكانی پشتگوێ خران، بەتایبەتی لە سایەی ئەو پەرسەندنە گەورەیەی لە بوارە جیاجیاكانی زانست بە درێژایی چەند سەدەیەك مرۆڤایەتی بەخۆیەوە بینی، هەروەها سەبارەت بەو پەرەسەندنەی كە ئەو تیۆرە سیاسییانەی حوكمڕان بوون بۆ بەدەستهێنانی هێز و دەسەڵات و هەژموون بەسەر جیهان روویاندا، رەنگە بەهۆی ئەو شۆكە توندەی كە دووچاری هەمووان بوو و زۆربەی لایەنەكانی ژیانی پەك خست و جیهانی بەو فراوانییەوە كردە شاری دێوەزمەكان.\nبەبێ هیچ جیاوازییەك مرۆڤ، نەك حكومەت و دەوڵەتان، تەوەری سەرەكی ئەم قەیرانەیە كە ئەم پەتایانە دروستی كرد، مرۆڤ رووبەڕووی بوونەوەرێكی نادیار (ڤایرۆس) نەك لایەنێكی هاوشێوەی خۆی، بۆتەوە، دەستنیشانكردنێكی لەو جۆرە دیمەنەكە لێڵ دەكات لە هەمان كاتیش ترسناكیشی دەكات، ئەمەش وایكرد زۆر لە شرۆڤەكاران بگەڕێنەوە بۆ ئەم تیۆرە زۆر كۆنەی ماڵتۆس، بەوەی بە رواڵەت نزیكترینە لەم رەوشەی جیهانی تێكەوتووە، ئاسانترینیشە بۆ بیناكردنی دیدێك تاوەكو ئەم قەیرانەی پێ شرۆڤە بكەیت (پەتایەكە بە خێرایی بە هەموو جیهاندا بڵاودەبێتەوە و خەڵكی دەكوژێت).\nكۆرۆنا و تیۆریەكەی ماڵتۆس\nلە روویەكی ترەوە، ئەم تیۆرە لەلای ئەوانەی بەردەوام بڕوایان بە تیۆر و چەمكی پیلانگێڕی هەیە، بۆ ئەوان ئێمە لە بەردەم پەتایەكی كوشندەی بێ پێشینەداین كە ئامانجەكەی لەناوبردنی تەواوی مرۆڤە، بەڵام بە یەك ئاست هەمووی ناگرێتەوە، وەك تێبینی دەكرێت هەموو نەژادەكان ناگرێتەوە بەڵكو هەندێكیانی زۆر بە وردی كردۆتە ئامانج، وەك ئەوەی خۆی قوربانییەكانی دەستنیشان دەكات!!، رەنگە ئەمە بەڵگەی ئەوە بێت كە لایەنێك لە پشت ئەمەوە بێت، بۆ ئەوەی پێكهاتەی دانیشتوان بگۆڕێت و رێگە بە نەژادێك بدات كە بەسەر ئایندەی مرۆڤایەتیدا باڵا دەست بێت، بۆ ئەوەش دەیەوێ لەوانیتر رزگاری بێت، هەموو ئەوە بۆ خزمەتكردنی لایەنێك بێت.\nئەگەر ئیعتباراتی وروژاندن و حەز بە گفتوگۆی سەرنجڕاكێش وەلاوە نێین، ئەو هۆكارانەی ئەم تێۆرە وەك بەهانە بۆ شرۆڤەكردنی ئەم كۆرۆنا ڤایرۆسە بەكاردەهێنن، لەگەڵ گفتوگۆكردنی پێدراوەكانی ئێستادا یەك لە دوای یەك دەكەون، كە دەیانەوێ بەبێ ئەوەی هیچ حسابێك بۆ گۆڕانی كات و شوێن بكەن و بەزۆر رابردوو بەسەر ئێستادا بسەپێنن. ئەوانەی قسە لەسەر پیلانگێڕی دەكەن ئاماژە بۆ هیچ بەڵگەیەكی مادیی ئەو پیلانگێڕییە ناكەن، لەوەی چ لایەنێك ئیدارەی دەدات، تەنها لە مێشكی خۆیانەوە بەرهەمیان هێناوە، پاشان ئەمە تەنها لە چوارچێوەی بۆچوونێكدا دەمێنێتەوە نەك حەقیقەتێك. لەسەر دەستنیشان كردنی لایەنێك وەك سەرچاوەی دروستكاری ئەم قەیرانە رێك ناكەون. تەنانەت بەر لە راگەیاندنی ئەم پەتایە، هیچ كەس و لایەنێك بە دوور و نزیك بە درێژایی ساڵانی رابردوو، هەر لە پەتای ئەنفلۆنزای ئیسپانی ساڵی 1918 تا بە كۆرۆنا ڤایرۆسەكەی ئێستا دەگات، هیچ ئاماژەیەكی پێ نەداوە. ئایا ئەوانەی پێشوو ( بە ئەنفلۆنزای بەراز و سارس و ئیبۆلا و حوشترەوە) پیلانگێڕی دژ بە مرۆڤایەتی بوون بە ئامانجی هێشتنەوە نەژادێك؟!!.\nلەلایەكی ترەوە، (كۆڤید 19) لە بەهێزترین دەوڵەتەوە تەشەنەی كرد، كە خاوەن باشترین و پێشكەوتووترین ئامرازەكانی تەندروستییە، هەروەها ناتوانرێ بگوترێ كە گاپێكی فراوانی لە نێوان ژمارەی دانیشتوان و خۆراكدا هەیە، تاوەكو بڵێین تیۆرە بەناوبانگەكەی ماڵتۆس راستە و دەكرێ بەسەریدا پراكتیزە بكرێت. راستە، هەر یەك لە ئەمریكا و چین یەكتریان تۆمەتبار كرد بەوەی بەرپرسی بڵاوەپێكردنی ئەم كۆرۆنا ڤایرۆسەن، هەروەها بەوەی هاوكار نەبوونە لەوەی زانیاریی دروست سەبارەت بە دەركەوتن و بڵاوەكردنی بڵاوبكەنەوە، سەرباری ئەوەش رێكخراوی تەندروستیی جیهانیشی تۆمەتبار كرد بەوەی بەلای رێیدا بردووە و هاوكاری چینی كردووە. بەڵام هەموو ئەوە بەشێكە لەو ناكۆكییە سیاسییەی نێوان ئەو دوو دەوڵەتە گەورەیەی جیهان. بە رەسمی هیچ دەوڵەتێكی تری گەورەی جیهان وەك فرەنسا و ئەڵمانیا و بریتانیا باسیان لە پیلانگێڕی نەكردووە. ئێستا بە حوكمی بوونی هۆكار و ئامرازی پێشكەوتووەوە ئاستی بڵاوبوونی پەتا زۆر فراوانتر و بەهێزترە لە رابردوو. لە سایەی كرانەوەی دەوڵەتانی جیهان بە رووی یەكتر و بزاوتی خێرای گواستنەوەی تاك بە هیچ كلۆجێك بەوانەی رابردوو بەراورد بە ئەو كاتی ماڵتۆس تیۆرەكەی نوسی ناكرێن. لەلایەكی ترەوە، جیهان لە دوای دووەمین جەنگیی جیهانییەوە، چەندین جەنگی ئیقلیمی و ناوخۆیی بەخۆیەوە بینیوە، هەروەها بڵاوبوونی برسێتی لە هەندێك دەوڵەت و ناوچەی دیاریكراو، هەموو ئەوانە نەبوونە هۆكاری گۆڕینی نەژادی مرۆڤ یان پێكهاتەی مرۆڤی بەرەو باشتر نەبردووە. بەڵێ ئەوانە دەیان هەزار قوربانی لێكەوتۆتەوە بەڵام رەوشی شارستانییان باشتر نەبوو، بەڵكو پێچەوانەكەی روویدا.\nكەس نییە نكۆڵی لەو خراپەكارییەی مرۆڤ لە بەرامبەر بە سروشت بكات، بەهۆی ئەو هەڵسوكەوت و مومارەسە خراپانەی مرۆڤ دەرهەق بە ژینگە دەیكات، هەموو لە بەرامبەر ئەو كێشانە بەرپرسیارین كە بەهۆی گۆڕانی كەشوهەوا كە زیان بە تەندروستی هەموو دەگەیەنێت، بە دڵنیاییەوە ئەوە لاسەنگیی لە نێوان دانیشتوان و سروشت دروست كردووە. راستە خەڵكانێك هەبوون، چەند ساڵێكە هۆشداری بە حكومەتەكانی خۆرئاوا دەدەن سەبارەت بە مەترسی دەركەوتنی ڤایرۆسی نوێ، بەڵام دەركەوتنی ئەم كۆرۆنا ڤایرۆسە دوورترین پێشبینی كەوتنی كارەساتێك بوو وەك ڤایرۆسەكانی تر كە ماوە ماوە لەم دەوڵەت یان ئەویتر یان چەند دەوڵەتێكی نزیك لە یەك بڵاو دەبووەوە، بە شێوەیەكی سنوردار تەشەنە بكات، ئەمەش بە یارمەتی و هاوكاری دەوڵەتانی تری جیهان دەكرا بە خێرایی ئەو قەیرانە تێپەڕێندرێت، نەك وەك ئەمەی ئێستا كە كۆرۆنا ڤایرۆس زۆر بە قورسی و دڕندەیی پەلی بۆ زۆربەی دەوڵەتانی جیهانی كێشاوە.\nدەبێت چی بكرێت؟\nجیهان پێویستی بە كاتە تاوەكو كۆدەكانی ئەم پەتایە بكاتەوە، كە رەوشی جیهانی سەراو ژێر كردووە، بەڵام نەك بە گەڕانەوە بۆ تیۆرەكەی ماڵتۆس (زیادبوونی دانیشتوان) وەك هەندێك وای بۆ دەچن، هەروەها نەك پەنابردن بۆ تیۆری پیلانگێڕی وەك هەندێكی تر بۆچوونیان وایە، بەڵكو دەبێ لەسایەی ئەو گۆڕانكارییە گەورانەی كە مرۆڤایەتی لەگەڵ شۆڕشی چوارەمی پیشەسازیی بەخۆیەوە بینیویەتی رووبەڕووی ئەم ڤایرۆسە بێتەوە.\nدەركەوت كە ئیدارەدانی قەیرانێكی لەم جۆرە، هیچ لێك تێگەیشتن و هاوكاریی نێودەوڵەتی، كەمی زانیاری و ئاڵوگۆڕیشی نەبوو، ئەمەش رووبەڕووبوونەوەی ئەم پەتایەی دواخست. وەك دەركەوت شێوازی ژیان رۆڵێكی گرنگ لە كەمكردنەوەی بڵاوبوونی و خۆبەدەستەوەنەدان دەگێڕێت. شێوازی ژیانی هەندێك لە گەلان هەیە كە دەبێ دەستبەرداری بن، ئەوەی بە خۆراك و ژیان لەگەڵ ئاژەڵاندا پەیوەستە، كۆبوونەوەی بە كۆمەڵ، هەرچەند ئەوانە دەچنە خانەی ئازادییە بنچینەییەكانەوە كە لە جاڕنامەی جیهانی مافی مرۆڤی ساڵی 1948 دا هاتووە، مەفروزە قسەی تیا نەكرێت، بەڵام بوونی هەڕەشەی تەندروستی كە دەشێ لەسایەی نەبوونی هۆشیاری كۆمەڵگەییدا پێویستی بە پێداچوونە بێت بەو شێوازەی كە زامنی سەلامەتی تەندروستیی گشتی دەكات.\nگۆڕینی شێوازی ئیدارەدانی قەیرانێكی قورسی لەم جۆرە هێندە ئاسان نییە، بەڵكو پێویستی بە هەوڵی درێژ خایەنی حكومی و خەڵك و نوخبەش هەیە، بەڵام مرۆڤایەتی باجێكی زۆر قورسی لە بەرەنگاریی ئەم پەتا نوێیە دا، ئەمیش زەرورەتی ئەنجامدانی گۆڕانكاری دەخوازێت، چونكە تاوەكو ژیان لەسەر ئەم هەسارەیە بوونی هەبێت ئەم پەتایانەش هەر جارەو بە ناوێكە پەیدا دەبن.


ئاکۆ برایم: پاش 27 ساڵ خەرمان بەرەکەت.\nبابەتی : ئاکۆ براهیم | 10.02.2018 12:09 PM | بەشی: فرە بابەت | بێ کۆمێنتە\nبەخێرێ کوردستانى نوێ تاقە ڕۆژنامەیە، کە گرنگى و بایەخ بە ئەدەب و هونەر و کەلتور و فەرهەنگ ئەدات، کوللی شەموانێک پێش ئەوەى دەست و چاومان بشۆین پاشکۆیەکى تایبەت بەناویى (ئەدەب و هونەر) ئەخاتە بەر دیدە و چاومان، کە موتەئەکیدم ستافێکى قەبەو زل و پڕ لە ئەدەوات و ئیمکانیاتى سوحوفى بۆ تەخێیێ کراوە. چەندەها کامێراى دیققە بەرز و پەیامنێرى تایبەت و سەیارە و تڕ و تفاق و ستافى خۆى هەیە. کەچى بۆ خەبەرێکى ئاوا فەنى و گەورەى شار، تاقە یەک کەسیان نەبووە کە ئەرک بکێشێت و بڕوات 500 دینار بات بەپاێ و بچێتە گەلەرى زامواو ئەو فەعالیات و موناسەبەیە تەختیە بکات و، یەک دوو رەسمى جوان و زەریفیش بگرێت. لەبڕى ئەوە هەستاوە ئەو خەبەرەى لە سایتێکى تر بەقەرز وەرگرتووە، بیدایەت وام ئەزانى کە ئەو مەراسیم و ئیحتیفالە لە خاریجى کوردستان و ئەوپەڕى دونیایە، لەبەر حەزرڕِى جەوى و نەبوونى تەیارە لەمەتاڕەوە، نەیانتوانیوە حزوریان هەبێت، بۆیە دەقا و دەق و بەنوقتە و فاریزەوە ئەو خەبەرەیان لەsnn وەرگرتوە.\nدواى موتابەعە و پرسیاریش ئینجا حاڵى بووم کە ئەو سایتەى کە خەبەرەکەى لێ کۆپیکردوە، محەلییە و لەناو شارى سلێمانى دایە. دەى ئەوەیان بەهەر سورەت. ئادەى لوتف بفەرمون بەچاوى موشتەرى تەماشایەکى ئەو رەسمە جوان و فول hdیانە بکەن کەبڵاویان کردۆتەوە. ئینسان عانێک سەیریان ئەکات، شێت و دەهرى ئەبێت، وا هەست ئەکات عەدەدە بیداییەکانى کوردستانى نوێ ى ساڵى (1991) ئەخوێنێتەوە و. میللەت لەژێر حیصاردایە، هەموو حدودەکان داخراون، کوردستانى نوێش لەهەمووتەکنیک و کامێرا و کەلوپەلێکى میدیایى مەحرومە،و چەشنى سەردەمى شاخ بە کەرەستەو ئەسبابى بیدائى و سادە و ساکارکاردەکەن. خۆ گەر بێت و کەسێک زەینى باش نەبێت و پێشتر بەدیدارى ئەو بەڕێزانەى ناو و، وێنەکان شاد نەبوێت و نەیناسیبن، بڕوا بکەن بەسیلەى رەحمیش تاقە یەک کەسیشیان ناناسێتەوە!\nگوتمان قەیرانە، گوتمان کێشەى داهات و بودجەمان هەیە ئامەنتو بیلا، بەڵام خۆ ئەوە هیچ عیلاقەى بەو مەوزوعەوە نى یە، تەنها رەبتى هەیە بەزەوق و سەلیقە و موتابەعەى ئەو جەریدەیە و موحەڕیر و رەئسى تەحریر و مەنسولى لاپەڕەکەوە. من وەکو خۆم ئیستیعدادم تیایە گەر هەرموناسەبە و میهرەجان و فعالیاتێک هەبێت بەمۆبایلى خۆم رەسمى زۆر لەوە جوانتریان بۆبگرم و بەتێر و تەسەلیش راپۆرت وزانیاریان لەسەرى بدەمى، کەزۆر زۆر لەوەى ئەوان باشتر و چاکتر و جوانتر بێت.گەر واش نەبوو هەقى خۆتانە چى خراپە پێم بکەن. بەس توخوا، ئەو کوردستانە نوێ یە، کەون مەکەن مە.\nنەوزادى موهەندیس: ئەرێ دەزانن ڕێبازى مام چیە و چۆنیش پارێزگارى لێدەکرێت؟\nعەلی مەحمود محەمەد: مەلایكەتەكانی ئاپۆگراد.


توێژینەوەیەك: كەمكردنەوەی پەستانی خوێن هۆكارە بۆ پاراستن لە نەخۆشی شەكرە Kirkuk TV\nتوێژینەوەیەك: كەمكردنەوەی پەستانی خوێن هۆكارە بۆ پاراستن لە نەخۆشی شەكرە\n07:08 - 2021-11-12\nبەگوێرەی دواین توێژینەوە كە بەشێك لە پزیشكانی تایبەتمەند بە نەخۆشییەكانی شەكرە ئەنجامیان داوە دەركەوتوە، ئەو چارەسەرانەی بۆ كەمكردنەوەی پەستانی خوێن بەكاردەهێنرێن دەتوانن هاوكارێكی باشی ملیۆنان كەس بن كە مەترسی توشبون بەنەخۆشی شەكرە لەجۆری دوەمیان هەیە .\nتوێژینەوەكە لەلایەن گۆڤاری زا لانستەوە ڵاوكراوەتەوە كە یەكێكە لە دیارترین گۆڤارەكانی بواری پزیشكی و باسی لەوەكردوە، كەمكردنەوەی پەستانی خوێن رێگایەكی كاریگەرە بۆ كەمكردنەوەی مەترسییەكانی توشبون بە نەخۆشی شەكرە لەجۆری دوەم .\nتوێژینەوەكە لەلایەن پزیشكانی زانكۆی ئۆكسفۆرد و زانكۆی بریستۆڵ ئەنجامدراوە و بە یەكێك لە گەورەترین توێژینەوەكان دادەنرێت كە 145 هەزار كەس لەماوەی پێنج ساڵدا بەشدارییان تێدا كردوە، ئەنجامی توێژینەوەكەش دەریخستوە كە كەمكردنەوەی پەستانی خوێن و گۆڕینی شێوازی ژیان بەڕێژەی 11%ی مەترسی توشبون بە نەخۆشی شەكرە كەم دەكەنەوە.


ئیداره‌ی ئه‌مریكا هاوكارییه داراییه‌كانی بۆ فه‌له‌ستین كه‌مكرده‌وه\nولایه‌ته یه‌كگرتووه‌كانی ئه‌مریكا هاوكاریه داراییه‌كانی بۆ فه‌ڵه‌ستین كه‌مده‌كاته‌وه، بڕیاره‌كه‌ش نیگه‌رانی فه‌ڵه‌ستینیه‌كانی لێده‌كه‌وێته‌وه.\nچه‌ند ئه‌ندامێكی كۆنگرێسی ئه‌مریكا ڕایانگه‌یاند ئیداره‌ی تره‌مپ به‌بڕی زیاتر له200 ملیۆن دۆلار هاوكاریه داراییه‌كانی فه‌ڵه‌ستینی كه‌مكردۆته‌وه، له‌وباره‌وه وه‌زاره‌تی ده‌ره‌وه‌ی ئه‌مریكا له‌یاداشتێكدا كه ئاراسته‌ی كۆنگرێسی وڵاته‌كه‌ی كردووه ڕایگه‌یاندوه، له‌مه‌ودوا هاوكاریه داراییه‌كانی له‌ناوچه‌ی ترو له‌پڕۆژه‌ی گرنگتردا به‌كارده‌هێنێت.\nهاوكات به‌رپرسێكی وه‌زاره‌تی ده‌ره‌وه‌ی ئه‌مریكا ڕایگه‌یاند" هۆكاری كه‌مكردنه‌وه‌ی یارمه‌تیه داراییه‌كانی ئه‌مریكا بۆ ده‌سه‌ڵاتدارێتی فه‌ڵه‌ستین بۆ ئه‌وه ده‌گه‌ڕێته‌وه، كه واشنتۆن ده‌یه‌وێت هاوكاریه داراییه‌كانی به‌جۆرێك ببه‌خشێت، كه له‌گه‌ڵ سیاسه‌ت و به‌رژه‌وه‌ندیه‌كانی ئاسایشی نیشتیمانی وڵاته‌كه‌یدا بگونجێت.\nله‌كاردانه‌وه‌ی بڕیاره‌كه‌ی ئیداره‌ی تره‌مپدا" حه‌نان عه‌شراوی ئه‌ندامی لیژنه‌ی جێبه‌جێكاری ڕێكخراوی ڕزگاریخوازی فه‌ڵه‌ستین ڕایگه‌یاند" بڕینی هاوكاریه داراییه‌كانی ئه‌مریكا ئیفلاسی ئه‌خلاقی و سیاسییه‌و هه‌نگاوێكی نابه‌رپرسانه‌یه، ده‌شڵێت ئه‌و بڕیاره سزادانی گه‌لی فه‌ڵه‌ستین و پشتیوانی داگیركارییه‌كانی ئیسرائیله.


ده‌سه‌ڵاتدارانی تایلاند لێـکۆڵێنه‌وه له باره‌ی سه‌روه‌ت و سامانی سه‌رۆک وه‌زیری پـێشوو ده‌که‌ن\nی مانگی شه‌ش ٠٥, ٢٠١٤\nده‌زگای تایلاند بۆ دژه گه‌نده‌ڵی ده‌ڵێت لێکۆڵینه‌وه له موڵک و سامانی یانگلوک شیناواترای سه‌رۆک وه‌زیرانی پێشوو و هه‌روه‌ها 4 که‌سی نێو حکومه‌ته‌که‌ی پـێشوو ده‌کات، به تۆمه‌تی په‌یوه‌ست به مه‌سه‌له‌ی کۆمه‌کی دارایی حکومه‌ت بۆ جوتیارانی به‌رهه‌مهێنه‌ری چه‌ڵتوک، ئه‌وه‌ی مشتومڕی له‌سه‌ر دروست بووه.\nئه‌م هه‌نگاوه‌ی کۆمیسیۆنی نیشتیمانی دژه گه‌نده‌ڵی دوای ئه‌و کوده‌تا له‌شکریه‌ی 22 ی مانگی رابردوو دێت ، ئه‌وه‌ی هه‌ره‌سی به حکو‌مه‌تی هه‌ڵبژێردراوی تایلاند هێنا که خانم یانگلوک شیناواترای به‌ڕێوه‌ی ده‌برد.\nئه‌وه‌ی جێی ئاماژه‌یه، له سه‌ره‌تای مانگی پـێنجدا و به فه‌رمانێکی دادگا ، سه‌رۆک وه‌زیران له کاره‌که‌ی دورخرایه‌وه به‌هۆی زیاده‌ڕه‌ویکردنی له‌و ده‌سه‌ڵاته‌ی هه‌یبوو په‌یوه‌ست به ڕه‌زامه‌ندی ده‌ربڕینی له‌سه‌ر گواستنه‌وه‌ی فه‌رمانبه‌رێکی پایه به‌رزی حکومه‌ت.


ئەرزنجان: بە بێ ئیرادەی ژن سیاسەتی دیموکراتیی پێکنایەت | ROJnews\nئەرزنجان: بە بێ ئیرادەی ژن سیاسەتی دیموکراتیی پێکنایەت\nسێشەممە, 6 أغس 2019 - 13:40\nبەسێ ئەرزنجان ئەندامی دەستەی بەڕێوەبەریی کەژەکە ڕایگەیاند، "هەڵمەتی 'بۆ گۆڕانکاریی و ئازادیی تۆیش ڕاپەڕە' تەنها هەڵمەتێک نییە بۆ نیشاندانی ناڕەزایەتییەکان، بەڵکو لە هەمان کاتدا دروستکردنی جێگرەوەشە، جەختیش دەکاتەوە"بەبێ ئیرادە و ڕەنگی ژن، سیاسەتی دیموکراتیی پیکنایەت".\nبەسێ ئەرزینجان ئەندامی دەستەی بەڕێوەبەریی کۆمەڵەکانی ژنانی کوردستان (کەژەکە) بەشداریی لە بەرنامەی ئولکەدەن لە کاناڵی مەدیاهەبار دا کرد و باسی لە هەڵمەتی 'بۆ گۆڕانکاریی و ئازادیی تۆیش ڕاپەڕە' کرد، کە پێشەنگایەتیی کەژەکە دەستیپێکرد.\nبەسێ ئەرزنجان، وتی:"لە بەرامبەر دۆخی تراژیدیی و ڕەشبینی مرۆڤایەتی هەزاران کەس تێدەکۆشن و بەرخۆدان دەکەن، پێویستە پشت ئەستور بین بەخۆمان، ژیانێکی ئازاد، جوان، ژیانێک کە شەڕ، مردن و وێرانکاریی و تێکدان و کۆمەڵکوژیی تێدا نییە بۆ خۆمان بونیات بنێین. بۆ بونیاتنانی ئەو ژیانەش پێویستە تێکۆشانێکی بە هێز بکەین و دژی سیستمی کاپیتالیستیی و دژی فاشیزم بەرخۆدان بکەن".\nبەسێ ئەرزنجان، باسی لەوەش کرد، کە ئازادیی کەسەکان وابەستەیە بە ئازادیی کۆمەڵگەوە، سەرەڕای ئەوەی تاکەکەس لەلایەن سیستمی مۆدێرنیتەی کاپیتالیستەوە پارچە کراوە، بەڵام تاکەکەس هەبوونێکی کۆمەڵایەتییە، کەمپەینی ژنان و تێکۆشانی ئێمە پەیوەندییان بەوانەوە هەیە.\nئەرزنجان، وتیشی: ناوەندی سەرەکیی سیاسیەتی دیموکراتیی ژنە و تا کاتێک ژن لە سیاسەتی دیموکراتییدا چالاک نەبن، بە شێوازێکی کاریگەر و ڕێکخستنکراو بەشداریی نەکات، سیاسەت دیموکراتیک نابێت، بێ ژن، بێ ئیرادە، وتن و ڕەنگی ژن، دیموکراسیی بوونی نابێت، بە بەشداریی ژن بە شێوازێکی رێخستنکراو سیاسەتی دیموکراتیی بە ئەنجام دەگات. عەقڵیەتی سیاسەتی دیموکراتیی، کە رێبەرمان دەستنیشانی کردووە، زۆرتر بە ژن دەخرێتە بواری کردارییەوە، ئەمە هەڵمەتێک نییە، کە تەنها لە چوارچێوەی چالاکیی، ناڕەزایەتیی، دژبەرییکردن و ڕەخنەکردندا بەڕێوە بچێت، بەڵکو لە هەمانکاتدا بونیاتنانیش لە ناو ئەم هەڵمەتەدا هەیە.\nئەرزنجان، رایگەیاند: ئەم هەڵمەتە لە بوارەکانی دیموکراتییکردنی تورکیادا و ئافراندنی سیاسەتی بنەڕەتیی دیموکراتدا دەبێتە هەڵمەتێکی مەزن، پێویستە ئەم بە شێوەی سیاسیی، کۆمەڵایەتیی، چاندیی و ڕۆشنبیریی و بە هەموو شێوەکانی تر بچەسپێنرێت و ڕایگەیاند"پێویستە ژنان بە هەموو هێزی خۆیانەوە خاوەنداریی لەم هەڵمەتە بکەن".


سەرۆکی ڕووسیا لە کۆنفڕانسێکی رۆژنامەوانی لە مۆسکۆ، ١٧ی مانگی ١ی ٢٠١٧\nبە گوێرەی ئاژانسی پەیامنێری ئەسۆشتێتێدپرێس سەرۆک ڤلادمر پوتن ڕۆژی سێ شەمە ڕەخنەی لە بەڕیوەبەرایەتی ئۆباما گرت، تاوانی خستە سەر کە لە هەوڵدایە لە ریگای دەنگۆکانی ناڕاست خەریکە ڕەوایی دانۆڵد تڕامپ لاواز دەکات و "دەست و لاقی سەرۆکی هەڵبژێردراوی بەستوە بۆ ئەوەی پێشی لێبگرێت بەڵێنییەکانی کاتی هەڵبژاردنی بە تەواوی بە جێ نەگەیەنێت."\nپوتن لە یەکەم لێدوانی خۆی بۆ خەڵک سەبارەت بە پەروەندەیەکی بێ بناخە و پشت ڕاست نەکراو کە ئیدعا دەکات تڕامپ لە هۆتێلێکی مۆسکۆ دا دەستی لە گەڵ لەش فرۆشان تێکەڵ کردووە، پوتین ئەمەی بە شتێکی بێ ناوەڕۆک وەسف کرد و گرنگی پێ نەدا.\nپوتن گوتی: " کەسانێک کە دەستوری سازکردنی شتی ئاوا قەڵب لە دژی سەرۆکی هەلبژێردراو دەدەن، سازیان دەکەن و لە ململانەی سیاسی دا بە کاریان دێنن لە لەش فرۆشان خراپترن. ئەوان هیچ سنووری ئەخلاقیان نیە، و ئەوەش دابەزینی پلەی لێهاتوەکانی سیاسی لە ڕۆژئاوا، و بە تایبەتی لە وێلایەتە یەکگرتووەکانی ئەمەریکا دا بەرجەستە دەکات."\nبە شێوەیەکی جیاش، وەزیری دەرەوەی ڕووسیا سێرگێی لاڤڕۆڤ گوتی ئەو پەروەندەیە، لە لایەن سیخوڕی پێشووی بەریتانیا کریستۆفێر ستیل سازکراوە، "تەشەنا پێدان و هاندانێکی بێ ئەدەبانە" بوو. تڕامپ خۆی ئەم دەنگویانەی لایەنی سیکسسیان هەیە "بە هەواڵی دەستکرد"ی زانیون و بە گرنگی نەگرتوون.\nلێدوانەکانی لە لایەن پوتین و لاڤڕۆڤ کاردانەوە لە توڕەیی قووڵی کرێملین سەبارەت بە بەڕێوەبەرایەتی ئۆباما لە زەقکردنی گرژییەکانە کە لە قەیرانەکانی یوکڕاینە، شەڕ لە سوریا و دەنگۆکانی دەست تێوەردانی ڕووسیا لە هەڵبژاردنەکانی ئەمەریکاوە سەرچاوە دەگرن.\nسەبارەت بە لێدوانەکانی پوتن پرسیار لە وتەبێژی کۆشکی سپی جاش ئێرنست کرا کە ناوبراو گوتی، "ئەوە یەکەم جار نەبووە کە ناوەندەکانی زانیاری نەهێنی بابەتی گەلێک ناخۆشیان سەبارەت بە ڕووسیا هەیە کە بەیانی بکەن."\nهەروەها ناوبراو گوتیشی، " ئەو بابەتانە لە ئەو چەشنانەن کە دڵنیام رووسیەکان وا بۆیان باشترە کە نەیبیسن، بەڵام سەرئەنجام، و ئەمەش بابەتێکە بەڕێوەبەرایەتی داهاتوو بە خەریکە بڕیاری لە سەر بدات، لێرەدا جیاوازێکی زۆرقووڵ لە گۆڕێدایە."


چۆن پڕۆسەی وەبەرهێنان لە كوردستاندا ببوژێنینەوە ؟\n• سەرجەم وڵاتان بەگەورە و بچوكیانەوە ،بەدەوڵەمەند و هەژاریانەوە،لەسیستەمی حوكمڕانی تاكڕەویدا بێت یان دیموكراسیدا بێت،گەر بیەوێت وڵات بەرەو پێشەوە بەرێت و دۆخی ئابوری و بازرگانی گەشەپێبدات و ئاستی ژیان و گوزەرانی هاوڵاتیانی بەرزبكاتەوە و خۆشگوزەرانیان بۆ دابینبكات،گەر بیەوێت دیاردە زیانبەخش و كوشندەكانی ناو كۆمەڵگا كەمبكاتەوە یان بنەبڕیان بكات لە هەژاری و دواكەوتویی و بێكاری وڕێژەی تاوان و تێكدانی ئاشتی كۆمەڵایەتی وهەڵاوسان ..هتد. ئەوا پێویستە هەوڵبدات لە پاڵ داهات و بودجەی گشتی وڵاتدا بگەڕێت بەدوای هێنانە ناوەوەی سەرمایەی بیانی بۆ ناو وڵات بۆ ئەوەی ببێتە پاڵپشت و تەواوكار و هاوكاری حكومەت و دەسەڵاتە نیشتیمانیەكان،چونكە لەدونیای سەردەمدا هیچ دەسەڵات و حوكمڕانیەك بەتەنها و بێ هاوكاری و یارمەتی سەرمایەی دەرەكی و وەبەرهێنان ناتوانێت ڕابگات بە دابینكردنی هەموو پێداویستیەكانی وڵات و هاوڵاتیانیدا و ناتوانێت تەواوی سێكتەر و بوارەكانی ژیان و پێشكەوتن و گەشەكردنی وڵات فەراهەم بكات،هەربۆیە پێویستی بەیارمەتی و كۆمەكی دەرەكی دەبێت و ئەم كارەش هیچ نەنگی و كەموكورتی نیە و وڵاتانی پێشكەوتوو و زلهێزیش پەنایان بۆ بردوە ،نمونەی وڵاتانیش زۆرن لەو بوارەدا هەر لە زلهێزەكانەوە وەك ئەمریكا و ڕوسیا و ئەڵمانیا و فەڕەنسا و بەریتانیاو ...هتد . تادەگاتە وڵاتە گەشەسەندوەكانی وەكو هندستان و چین و وڵاتانی كیشوەری ئەمریكای لاتین و ئاسیا و ئەفریقیا و ..هتد.\n•لەلایەك وەك پڕۆسەی وەبەرهێنان و ڕاكێشان و هێنانەناوەوەی سەرمایەی دەرەكی لە ڕێگەی جێبەجێكردنی پڕۆژە ستراتیژیەكانەوە كە پێویستیان بەسەرمایەی گەورە هەیە لەگشت بوارەكانی كشتوكاڵو پیشەسازی و نەوت و گەشتوگوزاری و نیشتەجێبوون..هتد. ئەوە بە كارئاسانیكردن دەبێت بۆ خاوەن سەرمایە و كۆمپانیاكانلەڕێگەی :\n1. دابینكردنی كەشوهەوایەكی سیاسی و ئابوری جێگیر لەوڵاتدا چونكە بەبێ ئەم دۆخە هیچ سەرمایە و سەرمایەدارێك بوێری ئەوە نەكات كە مەترسی بخاتە سەر داهات و سەرمایەكەی وەك دەڵێن ((سەرمایە ترسنۆكە))بۆیە پێویستە وڵات و دۆخی سیاسی جێگیر بێت و دووربێت لە شەڕ و جەنگ و ململانێكان،ئەوەتا دەبینین هەر وڵاتێك كە شەڕ و جەنگ و ناكۆكی دەرەكی یان ناوخۆیی تیادا بێت سەرمایە ڕووی تێناكات و بگرە بەجێشیدەهێڵێت.\n2.هاندان و كارئاسنیكردنە بۆ سەرمایەدار و كۆمپانیاكان بەوەی كە یاسا و ڕێسای گونجاو ومۆدێرنیان بۆ دەربكات و زەوی و خزمەتگوزاری پڕۆژەكانی بۆ دابین بكات ئەگەر بەنرخی ڕەمزیش بێت ولەباجی گومركی و ڕسومات بیانبەخشێت و لەهێنانە ناوەوەی ئامێر و كەل و پەلەكانیاندا هاوكار و كارئاسانیان بۆ بكات.دەكرێت كوردستان سوود لە ئەزموونی سەركەوتووی وڵاتانی ناوچەكە و جدونیا وەربگرێت لەو بوارەدا بە گونجاندنیان لەگەڵ هەرلومەرجی كوردستاندا.\n3.لەكۆتایی پڕۆژەكانیشدا لەڕێگەی ڕێكەوتن و تێگەیشتنی هەردوولاوە دەتوانرێتكە خاوەندارێتی پڕۆژەكان بگەڕێتەوە بۆ حكومەت دوای تەواوبونی ماوەی كەڵك وەرگرتنی پڕۆژەكە لەلایەن وەبەرهێنەكەوە لەڕێگەی ((موساتەحەوە)) بێت یان دیاریكردنی چەند ساڵێك لەداهات و قازانجی پڕۆژەكە یان پێدانی ئیمتیازاتی تر.\n•لەلایەكی تریشەوە پێویستە حكومەتەكان و دەسەڵاتە نیشتیمانیەكانیش بۆخۆیان لە بودجەی گشتی وڵات بەشێكی زۆری داهاتەكانیان تەرخان بكەن بۆ پڕۆسەی بونیاتنانەوە و بوژاندنەوەی سەرجەم كەرتەكانی ژیان و هەوڵی دروستكردن و پتەوكردنی ژێرخانی ئابوری وڵات بدەن و بتوانن زۆرترین ئەو پڕۆژانە جێبەجێبكەن كە پێویستیان بەسەرمایەی زۆر گەورە نیە و لەتوانای حكومەتەكان خۆیاندایە. بۆ ئەم كارەش پێویستە حكومەت پلانی زانستی و كردارەكی خۆی هەبێت و بە شێوەیەكی یەكسان و دادپەروەرانە پڕۆژەكان لە تەواوی ناوچە جیاوازەكانی وڵاتدا جێبەجێبكات دوور لە ئینتیمای حیزبایەتی و بەسیاسەتكردنی ئەو بوارە و لەسەر پێداویستی و تایبەتمەندی ناوچەكانیش پڕۆژەكان جێبەجێكات لەڕووی بوونی كەرەسە خاوەكان و هەرزانی دەستی كار و بوونی شارەزاو پسۆڕ لەناوچەكاندا.ئەم جۆرە لە پڕۆسەی ئاوەدانكردنەوە ناودەبرێت بە ((بەڵێندەرایەتی)) و حكومەت لەڕێگەی كۆمپانیا و بەڵێندەرە ناوخۆیی و دەرەكەیەكانەوە و بە پارە و بودجەی خۆی پڕۆژەكان جێبەجێدەكات بە ڕێژەیەكی دیاریكراو لە قازانج و دواتریش كۆی پڕۆژەكە دەبێتە موڵكی حكومەت و خاوەندارێتیەكەی بۆ حكومەت دەگەڕێتەوە.\n•بۆیە پێویستە و ئەركی حكومەتی هەرێمی كوردستانە كە چیدی خۆی نەبەستێتەوە بە سیاسەتی ئابوری داخراو و مەركەزی بەڵكو هەوڵی كرانەوەی سەرجەم دەرگاكان بدات بەڕووی وەبەرهێنە ناوخۆیی و بیانیەكاندا و بتوانێت هەلومەرجی سیاسی گونجاو ولەبار دابینبكات بۆ هاندانیان بۆ هاتنەوە ناوەوەی وڵات،گەر وانەكات ئەوا ڕۆژ بەڕۆژ وڵات بەرەو دواكەوتویی و هەژاری و بێكاری و وێرانبوون هەنگاو دەنێت،ئەم پڕۆسەیەش بۆخۆی دوولایەنەیە و دەكرێت بەباش یان خراپ ڕەنگدانەوەی هەبێت بەسەر ئایندەی وڵاتدا،ئەم جۆرە پلان و پڕۆسە گەورانەش دەبێت دووربێت لەدیاردەی گەندەڵی و و شەراكەتكردن لەگەڵ كۆمپانیاكاندا و قۆرخكاری و پاوانكردنی تەواوی سێكتەرەكان لەلایەن دەسەڵاتدار و دەستڕۆیشتوەكانەوە و دەبێت لە وڵاتدا یاسا سەروەر بێت و ڕێگە بەهیچ كەس و گروپێك نەدرێت بۆ قازانجی خۆیان دەسەڵاتەكانیان وەگەڕ بخەن.و ببنە مەترسی بۆ سەر وەبەرهێن و بەڵێندەرەكانیش،كەبەداخەوە ئەم دیاردەیە لە هەرێمی كوردستاندا باوەو و زیانی گەورەی گەیاندوە بە پڕۆسەی ئاوەدانكردنەوەی وڵات و ترساندنی وەبەرهێنەكان وهەڵاتنیان لە كوردستان.\n•لێرەدا پرسیارێك خۆی دەسەپێنێت،كە ئایا لەماوەی ساڵانی ڕابووردوودا حكومەتی هەرێمی كوردستان پڕۆسەیەكی وەبەرهێنانی سەركەوتووی ئەنجامداوە؟ئایا بە مانای وشە وەبەرهێنی ڕاستەقینە و بەهێز و خاوەن سەرمایەی گەورەمان لە دەرەوەو ناوەوەی كوردستان هێناوە؟ ئایا ئەو پڕۆژە بەناو وەبەرهێنانەی كە ئەنجامدراون لە ئاست خواست و ویستی هاوڵاتیاندا بوون؟ ئایا گەندەڵی و مەحسوبیەت ڕۆڵیان نەبوە لە پێدانی پڕۆژەكاندا؟ ئایا بەپێی پلانی پێشوەختە پڕۆژەكان دانراون لەناوچە جیاوازەكاندا؟ و دەیان پرسیاری تریش..\nوەڵامی هەموانیان بەداخەوە نەخێرە ،چونكە ئەنجامی ئەو پڕۆژانە لەگەڵ ئەو بودجە زەبەلاحەی ساڵانی نێوان 2008 -2014دا،نەتوانراوە كار و پڕۆژەی وەبەرهێنی گەورە لە هیچ كەرت و سێكتەرێكدا جێبەجێبكرێت كە ڕۆڵ و كاریگەری گەورەیان هەبێت بۆ ئایندە.جگە لەهەندێك پڕۆژە كە بەپەنجەی دەستێك دەژمێردرێن.\n•لەكۆتایدا ڕێگەی گەشەكردن و ئاوەدانكردنەوە و پێشخستنی وڵات زۆر ڕوون و ئاشكرایە ،گەر نیەتی ڕاستگۆیانە و ڕاستەقینە هەبێت بۆ جێبەجێكردن و سەرخستنی ،بەو هیوایەی ئاشتی و ئارامی لە وڵاتماندا بەرقەرار بێت و حكومەتیش بتوانێت بە ئەرك و كارەكانی خۆی هەڵبستێت و بتوانێت كۆمەڵگای كوردەواری لەهەموو ناوچەكاندا بەرەو پێش ببات و ببوژێنێتەوە و پڕۆسەی ئاوەدانكردنەوەش باڵبكێشێت بەسەر تەواوی جومگە و ئۆرگانەكانی ژیان و گوزەرانی هاوڵاتیاندا و وڵاتمان ببێتە نمونەیەكی گەشی ئاوەدانی و پێشكەوتن لەناوچەكەدا هەروەك وڵاتانی تری دونیا و ناوچەكە كە چەندە بچوكن بەقەوارە و ژمارەی دانیشتوان بەڵام گەورە و كاریگەرن بەهۆی ئیدارە و ئاوەدانی و گەشەو پێشكەوتنە بێوێنەكانیانەوەلەڕووی ئابوریەوە ،وەكو وڵاتانی ئیمارات و سەنگافورا و مالیزیا و تایوان و تەنانەت یابانیش.بەهیوای ئەوەی ئەو ڕۆژانە نزیك بێت هەموان بەچاوی خۆمان كوردستانێكی ئاوەدان و پێشكەوتوو ببینین.


به‌رخۆریی هزریی له‌روناکبیری کوردیدا\nئاڵوگۆڕکردنی زانین و زانیاری له‌نێوان شارستانیه‌ت و گه‌لاندا، نه‌ک هه‌ر ئاساییه به‌ڵکو پێویستیشه. له‌کاتێکدا گه‌له‌سه‌رده‌سته‌کان به‌هۆی ده‌وڵه‌تێکی به‌هێزه‌وه، یان به‌هۆی ئایینێکی زاڵه‌وه یان ئایدۆلۆجیاکی گشتیره‌وه، یان به‌هۆی زانست و ته‌کنۆلۆجیا، یان له‌ڕێی ئابورییه‌کی به‌هێزه‌وه، توانیوانه هه‌ژمونیان به‌سه‌ر گه‌له‌بنده‌سته‌کاندا بسه‌پێنن. بۆیه، زمان، کولتورو نویسن و کتێبیش له‌و باڵاده‌ستییه به‌ده‌رنه‌بووه‌و به‌باوه‌ربه‌خۆبوونه‌وه گوتاری کولتوری خۆیان سه‌پاندووه. به‌رده‌وام کولتوری خۆیان به‌سه‌رچاوه‌ی هونه‌ر، زمان، بیرو زانست داناوه. له‌گێڕانه‌وه‌کانی خۆیاندا گه‌له‌بنده‌سته‌کانیان به‌هه‌ژاری کولتوری، نه‌فامی و نه‌زانی و پاشکه‌وتوویی وێناکردووه.\nئاسۆی کوردیش له‌ئاڵوگۆڕی کولتوریی و شار‌ستانیدا، ئه‌گه‌ر خاڵیش نه‌بێت له‌رۆڵی کارا، ئه‌وا راسته‌وخۆ له‌ژێر کاریگه‌ری گه‌لانی سه‌رده‌ستدایه. له‌گه‌ڵ ئه‌وه‌ی، نکوڵی له‌رۆڵی هه‌ندێ زانای ناسراوی کورد له‌نێو شارسته‌نیه‌تی ئیسلامیدا ناکرێت. وه‌لێ کورد نه‌ک هه‌ر  له‌رووی خاک و جوگرافیاو ئایین و سیاسه‌ته‌وه ژێرده‌سته‌بووه، به‌ڵکو له‌ڕووی هزریی، هه‌ست و مه‌یلیشه‌وه داگیرکراوبووه. ئێسته‌شی له‌گه‌ڵدابێ، نه‌یتوانیوه له‌رووی هزرو روناکبیرییه‌وه سه‌ربه‌خۆیی رابگرێت. چه‌نده ئه‌مه بۆ باڵاده‌ستی و خۆسه‌پێنه‌ریی ئه‌ویتر بگه‌ڕێته‌وه، هێنده‌ش کزی متمانه به‌خۆبوون هۆکاره. داگیرکردنی کوردستان به‌داگیرکردنی بیروهه‌ستی گه‌له‌که‌یدا ره‌تبووه.\nئه‌گه‌ر بوار‌ی روناکبیری و رۆشنبیری نووسین و خوێندنه‌وه وه‌رگرین، ده‌بینی زه‌بوونی، وابه‌سته‌یی و خۆڕاده‌ستکردنی بیروهزری ئه‌ویتری باڵاده‌ست(کولتوری عه‌ره‌بی/ئیسلامی، فارسی و تورکی به‌وپێیه‌ی ئه‌ویتره زه‌وتکه‌ره‌که‌ی زاتی کوردن) به‌زه‌قی دیاره. دیارده‌ی به‌رخۆریی رۆشنبیری و وه‌رگرتن له‌ده‌ستی سێوودوووی زمانی عه‌ره‌بی( به‌مدواییانه‌ش فارسی)، سه‌لمێنه‌ره‌که‌یه. زاتی که‌مده‌ست و زه‌بوونی کورد له‌خوێنده‌وارو نووسه‌ره‌کانیدا، خۆی له‌راگوێزانه‌وه‌و وه‌رگرتنێکی هه‌ژارانه‌ی نووسه‌ره‌عه‌ره‌به‌کاندا ده‌بینێته‌وه.\nخۆبه‌که‌مزانی وه‌ک گرێیه‌کی کولتوری و شارستانی، ره‌گێکی ئاینی هه‌یه. له‌به‌رئه‌وه‌ی به‌درێژایی هه‌زاران ساڵ مرۆڤی ئێمه ده‌سه‌نگه‌و گوێڕایه‌ڵی ئایدۆلۆجیای ئایین بووه. هه‌رچییه‌ک له‌زمان و گوتاری عه‌ره‌بیدایه، به‌چاوی مه‌زنایه‌تی و پیرۆزییه‌وه په‌سه‌ندیکردووه. ئیدی، نوسه‌رو رۆشنبیرانیش، له‌کۆپیکردنه‌وه‌ی ئه‌وه‌ی له‌و زمانه‌دا ووتراوه چڕبۆته‌وه. ئه‌م زاته کوردییه-نوسه‌ر/رۆشنبیر- که خۆی ئه‌وه‌نده به‌که‌م و بچووک ده‌زانێ، تاپێیبکرێ به‌چاویی مه‌زنێتته‌وه له‌نووسه‌رێکی عه‌ره‌ب بڕوانێ، ده‌ئه‌وه‌نده‌ش نوسه‌رێکی هاوزمانی به‌سوک ده‌بینێت. له‌به‌رامبه‌ر ئه‌ویتره‌که‌یدا، وه‌ک سێبه‌رو گه‌دایه‌کی چه‌ماوه، به‌ڵام وه‌ک ئاغایه‌ک هاوزمانه‌که‌ی به‌که‌مزان و ئاستنزم پێناسه‌ده‌کات.\nلێره‌وه، ئه‌وه‌نده‌ی ناوه‌ندی کۆمه‌ڵایه‌تی گشتی و سیاسی ناهه‌قی به‌نووسه‌ر وروناکبیران کردووه، ده‌هێنده هاونووسه‌رو قه‌ڵه‌مبه‌ده‌ست و خوێنده‌واره‌کانی، نوسه‌ری کوردیان به‌بوده‌ڵه‌و به‌هیچ زانییوه. سووکایه‌تی، یه‌کترشکاندنه‌وه ئه‌نجامی ئێره‌یی، گیانی تۆڵه‌خوازی، و هیچ له‌بارانه‌بوونێکه که ناسنامه‌ی نووسین و نوسه‌رانی تاڕاده‌ی که‌مبایه‌خکردن بردووه. دواجار ئه‌مه، ئه‌نجامی خۆبه‌که‌مزانی ئه‌و زاته‌کوردیه‌یه.\nلای ئێمه، روناکبیرو به‌توانا ئه‌وه‌یه که هه‌رچی له‌زمانی عه‌ره‌بیدایه، بۆ کوردی راگوزاێت. وه‌کئه‌وه‌ی تاکه ده‌رچه‌و ده‌روازه‌ی روناکبیری هه‌ر ئه‌و تاقه‌زمانه‌بێ که "ئه‌و" ده‌یزانێ. یا لێزانی هه‌ر دووباره‌کردنه‌وه‌یه‌کی فوودراوی ووته‌و بۆچوونه‌کانی ده‌ستی دوووسێیه. ئه‌و تایپه نوسه‌رو خوێنه‌ره، له‌ئاسۆی توانای زمانیی و باگڕاوندی به‌رته‌سکی خۆیه‌یه‌وه، پێیوایه هه‌رچی له‌عه‌ره‌بییدایه، باش و به‌رزه. ئیتر، ئێمه قه‌رزاربارین و بۆیه ده‌بێت بێسێودوو وه‌ریبگرین. به‌ڵام، هه‌رگیز بیر له‌دانه‌وه‌و به‌خششی خۆمان بۆ ناوه‌ندی عه‌ره‌بی یان فارسی ناکه‌ینه‌وه.\nئه‌مه، واناگه‌یه‌نێ که زمانی عه‌ره‌بی به‌به‌راورد به‌کوردی(نه‌ک زمانێکی ئه‌ورپی ئینگلیزی، فه‌ره‌نسی) ده‌وڵه‌مه‌ندنییه. به‌ڵام، من به‌سه‌رچاوه‌ی فه‌لسه‌فه‌و زانستی نازانم. بێگومان، زمانی ئه‌ده‌به، زمانی ئایین و زاستنه‌شه‌رعیه‌کانه. بۆیه، ئه‌گه‌ر روناکبیرو نوسه‌رێ، خۆی به‌وزمانه‌دا هه‌ڵبواسێ، دواتر هه‌موومان له‌تێگیشتن و شرۆڤه‌ی فه‌لسه‌فه‌و زانستدا به‌قه‌رزاربار دابنێ، ئه‌وه هه‌ژاری خۆیه‌تی به‌زمانه جیهانیه‌کان.\nله‌ڕووی مێژووییه‌وه، نه‌وه‌خوێنده‌واره‌کانی کورد تاپێش راپه‌ڕین، عه‌ره‌بی دره‌وازی دونیای ئه‌ده‌ب و روناکبیرو ته‌نانه‌ت خویندنش بووه له‌زانکۆکانیشدا. ئه‌مه وه‌ک پرۆسه‌یه‌کی ئاڵوگۆڕی شارستانی ئاساییه. به‌ڵام، دانانی زمان و ده‌قی عه‌ره‌بی به‌پێوری روناکبیری و زانست و فه‌لسه‌فه، سته‌مه له‌خودی ئه‌و بوارانه‌و جۆره ته‌سلیمبوونێکه به‌هه‌ژموونی بیری عه‌ره‌بی له‌ژێر په‌رده‌ی روناکبیرییدا.\nده‌و‌ڵه‌ته‌کان، ته‌نها له‌ڕێی سیاسه‌ت و سه‌ربازیییه‌وه هه‌ژموونیان به‌سه‌ر گه‌لانیتردانه‌بووه، به‌ڵکو زمان و ئه‌ده‌ب و راگه‌یاندنیان وه‌ک دیوێکیتری ئامرازی داگیرکردنی بیرو پوکاندنه‌وه‌ی باوه‌ڕبه‌خۆبوونیان لای خوێنده‌وارانی کورد به‌هێزکردووه. ئه‌وانه‌ی شاره‌زایی زمانه‌ئه‌ورپییه به‌رفراوه‌نه‌کانیان( ئینگلیزی، ئه‌ڵمانی، فه‌ره‌نسی و ئیسپانی) هه‌یه، ده‌زانن به‌شێکی زۆری ئه‌وه‌ی له‌بواری فیکرو فه‌لسه‌فه‌و زانستدا به‌عه‌ره‌بین(فارسی) دووباره‌کردنه‌وه‌ی خراپ یان باشی به‌رهه‌می شارستانیه‌تی ئه‌ورپیی بن. هه‌ڵبه‌ت، مه‌به‌ستم له‌وه‌ش نییه که به‌رهه‌می زمانه‌زیندووه‌کان چه‌نده پێشکه‌وتوون، ئیتر بێخه‌وشن. به‌ڵام، به‌رهه‌می نوسه‌ره‌ناسراوه عه‌ره‌به‌کان(دیاره هه‌موویان نا) وه‌رگرتنی ئاشکرای پێوه‌دیاره.\nره‌نگه هه‌ندێ نوسه‌رو وه‌رگێڕ، قه‌رزارباری تێکیستی عه‌ره‌بی ناوداربن. وه‌لێ، هه‌رگیز کایه‌ی روناکبیریی کوردی قه‌رزارباره‌که نییه. چونکه، ئه‌و نووسه‌رو وه‌رگێڕانه زمانی روناکبیریان به‌ده‌قی عه‌ره‌بی پژاوه، که ده‌کرا هه‌مان شت بۆ فارسی، تورکی یان زمانێکی ئه‌ورپیش راستبایه. وه‌کچۆن سه‌روه‌ختێ به‌شێکی مارکسیسته کورده‌کان، هێنده‌ی خۆیان به‌قه‌رزارباری 'ئیحسان ته‌به‌ر'ی ده‌زانی، ئه‌وه‌نده خۆیان به‌قه‌رزارباری مارکس نه‌ده‌زانی. چونکه، تاکه ده‌روازه‌ی ناسینی مارکسیزم(نه‌ک مارکس خۆی) ته‌به‌ری یان هه‌رنووسه‌ریکی کارای فارسی یان عه‌ربی بووه.\nسه‌ده‌یه‌ک له‌مه‌وبه‌ر، له‌نووسه‌رو روناکبیرو خوێنده‌واره‌کان نه‌ده‌گیرام ئه‌گه‌ر له‌ژێر کاریگه‌ری فارسی و عه‌ره‌بیدابوون. به‌ڵام، ئه‌مڕۆ به‌نه‌نگی و نیشانی که‌مڕۆشنبیریی داده‌نرێ. چونکه، چیتر له‌مپه‌ری ده‌ستگه‌یشتن به‌زما‌نه جیهانی و زیندووه‌کان له‌بواری زانست(کۆمه‌ڵایه‌تی/ مرۆیی)، ته‌کنۆلۆجیاو فه‌لسه‌فه‌و روناکبیرییدا نه‌ماوه. سه‌لماندنی ئه‌مه‌ش به‌ڵگه‌ی ناوێت و به‌گه‌ڕانێکی ناو ئینته‌رنێت، ده‌توانیت بۆ هه‌ر بابه‌تێک، هه‌زاران ژێده‌ری به‌ئینگلیزی و هتد... ده‌ستبکه‌وێ. جگه‌له‌وه‌ی، بابه‌تگه‌لێکی فه‌لسه‌یی و زانستی و هزری نوێ ده‌دۆزیته‌وه که هێشتا نوسه‌رانی ئه‌و زمانه‌هاوسێیانه پێیڕانه‌گه‌یشتوون.\nپێویسته نووسه‌رو توێژه‌ر بۆ ئه‌و سه‌رچاوانه‌ی به‌زمانی ره‌سه‌ن نووسراون بگه‌ڕێنه‌وه. سه‌یره له‌زمانی کوردیدا، وه‌رگێڕانی تێکستی جیهانی له‌زمانی نه‌ک دووه‌مه‌وه، به‌ڵکو سێهه‌میشه‌وه‌یه. راسته، وه‌رگێڕه‌کان توانایه‌کی دیاریکراویان هه‌یه‌و وه‌رگێڕانیش پێویسته. به‌ڵام، چیتر پاساوێکی گونجاونییه. جگه‌له، ده‌ستخۆشی به‌که‌موکورتیکانیشانه‌وه، ده‌بێ ده‌قی دایک و شاکارو سه‌رچاوه‌کان له‌زمانی ره‌سه‌نی خۆیانه‌وه‌ر وه‌ربگێڕدرێن(مه‌گه‌ر لاتینی، یا یۆنانی کۆن بێت).\nچیتر، نابێ وه‌رگێڕان پاشکۆی فارسی و عه‌ره‌بی بێت. چونکه، هه‌موو زمانێک و وه‌رگێڕانێک لێوه‌ی، ملکه‌چی گوتاری شوناسی کولتوری و سانسۆری وه‌رگێڕان و پێوه‌ره‌کۆمه‌ڵایه‌تی و ئایینی و سیاسیه‌کانی کۆمه‌ڵگای خۆیه‌تی. بۆیه، گومان ده‌خرێته‌سه‌ر ئه‌و ده‌قه‌هه‌ستیارو ره‌خنه‌ییانه‌ی له‌بواری هزرو فه‌لسه‌فه‌و زانستدان، ئاخۆ چه‌نده له‌وه‌رگێڕاندا شێوێنراون، ده‌نا له‌ساسنسۆری چاپ تێنا‌په‌ڕن. له‌تویژینه‌وه‌یه‌کمدا سه‌باره‌ت به(میری ماکاڤیکی-به‌عه‌ره‌بی و فارسی، یان کتێبی چیرۆکی فه‌لسه‌فه وێڵ دۆرانت-عه‌ره‌بی) بۆمده‌رکه‌وت که به‌مه‌به‌ستبێت یان نا ده‌ستکاریکراون.\nره‌نگه، که‌سێک واتێبگات به‌رخۆری هز‌ری خۆرئاواوییم له‌هی فارسی و عه‌ره‌بی پێباشتره. نه‌خێر، مه‌به‌سته‌که زاتی بیرکه‌ره‌وه‌ی کورده که ده‌بێت، سه‌ربه‌خۆییی له‌زانست، فه‌لسه‌فه‌و بیروهزرو ئه‌ده‌ب و بواره‌کانیتردا به‌ئامانجێکی شارستانی و روناکبیری(نه‌ک هزری نه‌ته‌وه‌ی به‌رته‌سه‌ک) سه‌رڕێخات. نه‌شیاوه له‌سه‌رده‌مێکدا که جیهان له‌نێو تۆڕی ئینته‌رنێتدا واڵایه، نه‌توانین خاوه‌نی بیرو هزرو جیهانبییه‌کی خۆمانه‌یی بین. ئیدی، له‌ده‌ره‌وه‌ی ده‌مارگیری گوتاری نه‌ته‌وه‌ییه‌وه باس له سه‌ربه‌خۆیی ئاگایی و به‌رهه‌می هزری ده‌که‌م، نه‌ک شه‌ڕه‌نه‌ته‌وه. له‌به‌رئه‌وه، ته‌ماشاکردنی نووسه‌رو توێژه‌رێکی خۆمانه، به‌چاوی نه‌وییه‌وه، گرێیه‌ک له‌که‌سێتی ئێمه‌دا ده‌رده‌خات.\nدیارده‌یه‌کیتر له‌ناوه‌ندی نووسیندا هه‌یه، له‌نوسه‌ر واچاوه‌ڕوانده‌کرێ ئه‌وه بنووسێ که خه‌ڵکی حه‌زی لێیه‌و پێی په‌سه‌نده. واته، هه‌مان هه‌ڵوێست و میزاجی سیاسی و ناوچه‌گه‌ری و خێڵی هه‌بێت نه‌ک پراکتیزه‌کردنی ئازادی بیری خۆی بکات. بۆیه، ئه‌گه‌ر ئه‌وه نه‌نووسیت که خوێنه‌ر پێیخۆشه بیبیستێ، ئیتر نووسینه‌که‌ی چه‌نده قوڵ و به‌پێزیش بێت، بێنرخه. له‌مه‌وه، باشترین ده‌رفه‌ت بۆ نووسینی رۆژنامه‌یی و لێوانلێو له‌هه‌ڵوێستی رۆژانه‌و ووتنه‌وه‌ی ئه‌و بابه‌تانه‌ی بازاڕیان گه‌رمه هاتۆته‌پێش. نووسه‌ر ده‌ربڕی ئه‌وه‌ی خوێنه‌ر پێیباشه‌و رازیکردن مه‌یلییان نه‌ک ره‌سه‌نێتی بیری خۆی بۆته پێوه‌ر!\nئه‌وه‌شی به‌ناوی ره‌خنه‌وه ئاراسته‌ی هه‌ر نووسینێک ده‌کرێ، نه‌ک هه‌ر ره‌خنه نییه، به‌ڵکو په‌لاماردان و سوکایه‌تیکردنه. چونکه، ئه‌گه‌ر ره‌خنه‌بایه ده‌بوو ئه‌لته‌رناتیڤی بۆچوونه‌که له‌نووسینێکدا بخرێته‌ڕ‌وو، نه‌ک پرته‌وبۆڵه به‌ده‌م فڕکردنی پێک و چایه‌ک سه‌روپۆته‌ڵاکی نووسه‌رێک بکوترێته‌وه. نووسین و ره‌خنه دیالۆگی جیدییه، نه‌ک هاشوهووش.\n19 ئەو کارەساتە راگرن کەناوی زانکۆیە\n20 حکومەت بەسیاسەت نەک بەبڕیار بەڕێوەدەبرێت


بەهۆی فڕێدانی زبڵ و خاشاک فلیپین باڵیۆز و هەموو کونسوڵەکانی لە کەنەدا کشانەوە\n2019-05-16 [10:23 AM]\nفلیپین باڵیۆز و کۆنسوڵەکانی لە کەنەدا کشانەوە، بەهۆی پابەند نەبوونی لایەنی کەنەدا بۆ کشانەوەی ئەو زبڵ و خاشاکانەی کە لە ساڵی 2013 بەشێوەیەکی نایاسایی گواستەوە بۆ خاکی فلیپین.\nپێگەی "Rappler"ی ناوخۆیی لە تیدی لۆکسین، وەزیری دەرەوەی فلیپینی گواستەوە و رایگەیاند، دوێنێ شەو نامە ئاراستەی هەموو باڵیۆز و کونسوڵەکانمان کرا لە کەنەدا. پێشبینی ئەوە دەکرێت ئەمڕۆ یان سبەی بگەنەوە وڵات".\nپێگەکە ئەوەشی زیاد کرد، کەنەدا دوایین مۆڵەتی کۆتایی پشتگوێ خست بۆ کشانەوەی زبڵ و خاشاکەکانی لە فلیپین کە ئەویش دوێنێ چوارشەممە 15ی مانگ بوو، ئاماژەشی بەوە کرد فلیپین بوونی دیپلۆماسی خۆی به‌شێوه‌یه‌كی كه‌م دەهێڵێتەوە لە کەنەدا، تا ئەو کاتەی کەنەدا کەشتیی دەنێرێت بۆ کشانەوەی ئەو زبڵ و خاشاکانە لە فلیپین.\nلای خۆشیەوە، رۆدرێگۆ دۆتێرتی، سەرۆکی فلیپین لە مانگی نیسانی رابردوو "هەڕەشەی ئەنجامدانی جەنگی کرد لەدژی کەنەدا، ئەگەر وڵاتەکەی بکاتە شوێنی فڕێدانی زبڵ و خاشاک".\nپێشتر دەزگا میدیاییەکان رایانگەیاند، چەند کۆمپانیایەکی تایبەت، بە تۆن و بەشێوەیەکی ناشەرعیی زبڵ و خاشاک دەگوازنەوە لە کەنەداوە بۆ فلیپین، سەرباری ناڕەزاییەکانی زانایانی ژینگە، دەستەڵاتدارانی کەنەدا رەتیدەکاتەوە ئەو زبڵ و خاشاکانە بکشێنێتەوە، ئاماژەی بەوە کرد، ئەو ناتوانێت کۆمپانیا تایبەتەکان پابەند بکات بەو کارە.\nکەنەدا لە سەرەتای ئەم مانگە بەڵێنیدا بە کشانەوەی زبڵ و خاشاکەکانەی کە بەشێوەیەکی ناشەرعیی گواستییەوە بۆ فلیپین.\nئەم هەواڵە 6529جار خوێندراوەتەوە


هه‌رێمى كوردستان ده‌وامى خوێندنگاكانى دواخست بۆ سه‌ره‌تاى ساڵى 2021 » پێگەی تۆڕی میدیای عێراقی\nهه‌رێمى كوردستان ده‌وامى خوێندنگاكانى دواخست بۆ سه‌ره‌تاى ساڵى 2021\nدكتۆر جوتیار عادل وته‌بێژى حكومه‌تى هه‌رێمى كوردستان،ئه‌مڕۆ سێشه‌ممه،رایگه‌یاند ده‌وامى فه‌رمى له خوێندنگاكان تاوه‌كو حه‌وتى كانونى دووه‌مى ساڵى داهاتوو دواخرا.\nعادل له كۆنگره‌یه‌كى رۆژنامه‌وانى كه ئاژانسى هه‌واڵى عێراقى(اه‌ع) چاودێرى كرد:" دواى كۆبونه‌وه‌ى لیژنه‌ى باڵاى به‌ره‌نگاربونه‌وه‌ى كۆرۆنا ،بریاردرا ده‌وامى خوێندكاران له نێو هۆڵه‌كانى خوێندن تاوه‌كو 7-1-2021 دوابخرێت"، ئاماژه‌ى به‌وه‌كرد دواى ئه‌و به‌رواره لیژنه‌كه دووباره كۆده‌بێته‌وه بۆ هه‌ڵسه‌نگاندنى ڕه‌وشه‌كه بۆ ده‌ستپێكردنه‌وه‌ى ده‌وامى خوێندنگاكان".\nئاماژه‌ى به‌وه‌كرد"ده‌وامى زانكۆ و په‌یمانگاكان به شێوه‌ى ئاوێته ده‌بێت و به‌پێى رێنماییه ته‌ندروستیه‌كان".


منیش یەکێکم لەو کیژە کوژراوانە. سوهەیلا قەوی‌پەنجە (بێوار) – Giareng\nلە 4 مارس , 2020\nنووسینی: بێوار. بەشی یەک و دوو\nبەڵام لە جەهەندەمی دووهەم جێنەمابوو\nهەربۆیە گەڕامەوە لاتان ئەوان نەیاندەزانی زەرەری زۆرە؛ کردیان و دواتر زۆر پەشیمان بوونەوە؛ تکایە ئێوە مەیکەن.\nدوای شۆڕشی گەلانی ئێران و ھاتنە سەرکاری کۆماری ئیسلامیی، سێ چوار مانگ بوو، بەهۆی سیاسیی بوونی بابمەوەو ئەندام بوونی لە حیزبی دێمۆکڕاتی کوردستانی ئێراندا، شاری مھابادمان جێھێشتبوو و لە دێیەکی ڕۆژھەڵاتی کوردستان نیشتەجێ بووین.\nتەمەنم نۆ بەرەو، دە ساڵ بوو. ڕۆژێک لەگەڵ هاوڕێکانم تازە لە خواردنی فەریکە گوێزی دارگوێزە گەورەکەی نزیک کانیی ژنان ببوینەوە؛ لێو و دەست و پەلمان بەتایبەت سەرپەنجەکانمان بە توێکڵی سەوزی گوێزەکان ڕەش ببوون؛ دیتمان کۆمەڵە خەڵکێک بەجلی سەیروسەمەرەو ڕەنگاوڕەنگەوە بەسواری گوێدرێژو ئەسپ، وردە وردە، دێن بەرەو ئاوایی.\nهاوڕێکانم کە ماوەیەک بەرلە من لەشار ھاتبوونە دەرەوەو زیادتر شارەزاببوون، گوتیان: ئەوانە قەرەجن. پرسیم: قەرەج چییە؟ کێن؟ گوتیان: قەرەج و دۆم. نەتبیستووە؟ ئەوانە ئیدی؛ ئەو خەڵکەی دەیانبینی پێیان دەڵێن قەرەج. ماڵیان نییە گەڕۆکن.\nمنیش کە یەکەم جارمبوو بیانبینم و ئەو وشانە ببیستم وەک ئەوەکە لە قسەکانیان تێگەیشتبێتم و دەبوو ھەوڵمدابا، بەرلە ھەموو کەس، ئەو خەبەرە گەرم و تازەیە بۆ دایکم بەرمەوە، بەپەلە ڕامکردە کانیی ژنان و بێبەزەییانە خەریکی سوونەوەی دەستم و سەرپەنجەکانم، بە چیمەنتۆی زبری لێواری حەوزیی کانی بووم؛ تاوەکوو مەیلەوقاوەیی کاڵ چوونەوەو ڕازیی و شادمان بەھەڵبەزدابەزو ڕاکردن و گۆرانی گوتنەوە، بەرەوماڵی خۆمان چوومەوە.\nگەیشتمە ناو داڵانەکەو زۆر بەخۆشحاڵی و بەدەنگێکی بەرز بانگی دایکم کرد: دایە! دایە! خەڵکێکی زۆر سەیر هاتوون. پێیان دەڵێن قەرەج و دۆم. لیباسەکانیان زۆر سەیرە. ماڵیشیان نییە.\nلەگەڵ تەواو بوونی ئاخر وشەم، لەپڕ، کەسێک بەتوندی دەستی گرتم و ڕایکێشامە ناو پێشخانەکە. دایکم بوو. سێ ژنی قەڵەوی دیکەش لەولاوە ڕاوەستابوون؛ واپێدەچوو ئەو زاتانە چاوەڕوانی هاتنەوەی من بووبن.\nچوار پاڵەوان ئازایانە، وەک ئەوەکە ئاژەڵێکی بەستەزمان و بێدەسەڵاتیان دەسکەوتبێ و بییانەوێ سەری ببڕن، چوارپەلیان گرتم؛ پشتیان لە عەرزدام؛ کەوتنە سەرم و لەناو چریکەو هاوارو ترس و دڵەکوتەو پەلەقاژەمدا، گورجێک، شاڵواریان لەبەر داماڵیم.\nدایکم و دەستە خوشکەکەی بە گوتنی: بیسمیللا بیسمیللا، لەملاو ئەولا ھەردوو دەست و شانەکانمیان بەزەوییەوە چەسبکردو یەکێک لە قەرەجەکان ھەموو ھێزی خستە سەر لاقەکانم و ئەویتر بەدەم گوتنی: موبارەکە موبارەکەوە لە چاوترووکانێکدا، بە موس، خەتەنەی کردم و خۆڵەمێشی بەسەر برینەکەمدا کردو ھەرچواریان، ڕازی و دڵخۆش ھەستانە سەرپێ.\nئەیھاوار! ئەوانە چییان لێکردم؟!!!!!!!\nژیانیان کوشتم! شێواندیانم! عەیبدارو سەقەتیان کردم!\nدنیای خۆشیی و شادیم داڕما؛ منداڵێم ھەڵپڕووکاو و ھەڵوەری و کۆتایی پێھات. ژاکام و بۆ ھەمیشە، پەڕپەڕ بووم.\nڕۆژم لێبووبە شەو. بەرچاوم ڕەش و تاریک، و چەند دەقەیەک وڕو کاس و لاڵ بووم. مێشکم تەزیبوو.\nدەتگوت لە ھەڵدێرێکەوە کەوتوومەتە خوارەوەو ھەناو و ھەموو گیانم ھەڵتەکاوەو تێکشکاوە؛ یاخود، لە خەودابووم، بۆمب باران کراوین، بریندار بووم و توانای ھەستانەوەم نییە. ھەموو لەشم، بەھۆی فشارو قوورسایی ئەو چوار ژنەوە کوترابوو و ئێش و ئازار گەیشتبووە ئێسکەکانم.\nسەرسووڕماو چاوی ھەراسان و پڕپرسیارم بە چڕوچاو و قەڵافەتی سەرکەوتووانەی ھەرچواریاندا گێڕاو وەک گۆمی خوێن لەدیدەی دایکم گیرسانەوە؛ قەت پێموانەبوو دایکم تاوانی وابکا.\nسەرمای ئەو عەرزە رەقوڕووت و بێڕایەخە کاری لە جەرگم کردبوو؛ ناو زگم سڕببوو؛ ھەڵدەلەرزیم؛ لەشەرمان دەستم بەخۆمەوە گرت و برینی بەسوێ و بەژانم حەشارداو بەدەنگی بەرز دەستمکرد بەگریان.\nدایکم دامەنێکی (تەنوورەیەکی) درێژی بۆ هێنام و گوتی: ھەستە، ئەوە لەبەرکە باشترە؛ دروومانی ناو نێفەکی شاڵوارەکەت، برینەکەت دەکولێنێتەوە. ویستی یارمەتیمدا ھەستمە سەرپێ، پاڵم بە دەستییەوەنا. دەتگوت بەعەرزەوە دووراوم. وەک ژنەزاو بەزەحمەت، جەستەم لە عەرز جیا کردەوەو بەڕقەوە چاوم لە چاوی بڕی و دامەنەکەم لێوەرگرت و ھەتا ھێزم تێدابوو لە پەنجەرەکەوە فڕێمدا دەرەوە.\nتووڕەبوو؛ دەستی گرتم و ھەروا بەڕووتی، بەدوای خۆیدا ڕایکێشام و دەستی خستمە ناو سەتڵی برنج، شەکر، فەردەی ئاردو …….هەموو خواردەمەنییە وشکەکانی ناوماڵ.\nبە هەنیسکدانەوە گوتم: لێمگەڕێ؛ دەستم بەردە؛ بۆوا دەکەی؟ گوتی: بۆ ئەوەی بەرەکەت بکەوێتە خواردنی ناو ماڵەکەت و ھەرچی دەیخۆی و سازی دەکەی حەڵاڵ و خاوێنبێ. لە قسەکانی حاڵی نەبووم.\nلە قسەکانی حاڵی نەبووم.\nدەستم شتەوەو چوومە ھۆدەی دانیشتنەکەو مەلافەیەکم لەخۆمەوە وەرپێچاو لەناو بەرپەنجەرە، کە، میترێک پانایی و میترو نیوێک درێژایی بوو و نزیک بە بیست سانتێک لە عەرزی ژوورەکە بەرزتربوو دانیشتم؛ مات و مەلوول، ئەژنۆم لە ئامێزگرتن و چەناگەم لەسەر دەستم داناو چاوم بڕیە دەرەوە.\nچ دەبوو خەڵکیش وەک ئەو سروشتە جوانبان؟\nھەزاران جار ئەو کارەساتە قێزەونە، موسی پیس، بڕین، خوێن، ترس و زریکە، بەزەینمدا تێپەڕی و موچووڕکی ڕق و تووڕەیی، پووچیی و بێزاریم بەدڵداھات و تا توانیم بەکووڵ گریام.\nھەستم بە بێکەسی دەکرد. متمانەو باوەڕم بەخۆم و ھەموو کەس لەدەستدابوو. ماڵەوە بۆ من، ئەمن نەمابوو. لەوێ پارێزراو نەبووم.\nوەک ڕابردوو، بیرم لەوە دەکردەوە: بەڕاستی، بڵێی منیان ھەڵنەگرتبێتەوە؟ بۆوا خراپن لەگەڵم؟\nئەو ھەستە کە ڕەنگە من منداڵی خۆیان نەبم، بێبایەخ، ھیچ و زیادیم لەو ماڵە، خۆشیان ناوێم بۆیە ئاوام لێدەکەن و سەدخۆزگە کچ نەبوایەم، خەریکبوو دەیخنکاندم.\nلە جەھەندەمی خەیاڵمدا دەسووتام؛ کە، دایکم خواردنی بۆ هێنام.\nگوتی: جا ئیدی ئابقۆرەگرتن بەسە. (واتە گریان بەسە). سەروچاوت ھەڵمساوە. خۆت دیتووە چت لێھاتووە؟ بۆوا لەخۆت دەکەی؟ وەک چەوەندەر سوور ھەڵگەڕاوی. بەسە ئیدی، دەڵێی کەشتییەکانت غەڕق بوون. نانەکەت بخۆ و؛ بڕۆ درێژبەو شتێکیش بەخۆتدادە؛ ئێستا بابت و کاک ع دێنەوە بۆ نان خواردن.\nبەدڵپڕییەوە پرسیم: ئەوە چ بوو؟ بۆ واتان لێکردم خۆ من ھیچم نەکردبوو؟\nگوتی: ڕۆڵە گیان، هەموو کچێک دەبێ خەتەنە بکرێ دەنا دەستاوی حەرام و پیسە.\nگوتم: کێ وادەڵێ؟\nگوتی: دینەکەی مە وادەڵێ. ئەمە موسوڵمانین. دایکیشم هەمیشە وادەڵێ.\nباسی دینی شافەعی و حەنەفی بۆ دەکردم؛ مێشکم وزە وزی دەھات.\nبە هاوارو گریانەوە پەڕیمە ناو قسەکانی، گوتم: خۆ دایە فاتم (واتە دایکی دایکم) شێتە؛ ئەتۆ چۆن بەقسەی ئەو دەکەی؟ من نامهەوێ موسوڵمانبم.\nگوتی: بێدەنگبە جا بەسە، با لەبەر دمت نەدەم؛ بێتامت کردووە. نانەکەت بخۆ ڕق ئەستووری چەقەدرێژ.\nگوتی: دەمری لەبرسان کچەتیو نەبی. وەک کێ دەچی ئەوەندە لاساری؟\nگوتم: بابم بێتەوە پێیدەڵێم چت لێکردووم. دڵێکم بەو خۆشبوو.\nگوتی: دەزانێ. کچی بابت!\nسینی خواردنەکەم وەلاناو گوتم: با بمرم.\nگوتی: کچم گیان! بۆ ئایەندەو باشیی خۆت وامانکرد. بەقسەی دایکی خۆتبکە. ئێستا زۆر لێمان قەڵسی، ئەمما دوایە دەزانی کاری چاکمان کردووە؛ بۆخۆشت چوویە ماڵە مێردو کچت بوو خەتەنەی دەکەی. گەورە بووی؛ عاقڵبە! ماوەیەکی دیکە دەبێ نوێژکردنیش دەستپێبکەی؛ ئەوساڵ دەبێ بەڕۆژووبی. گەورەتر بووی حاڵی دەبی دەڵێم چی و مەمنوون دەبی.\nگوتم: قەت وا لە کچەکەم ناکەم. من وەک ئێوە ڕقم لە منداڵەکەم نابێ. نە نوێژ دەکەم و نە ڕۆژووش دەگرم.\nپێکەنی. گوتی: کەرە گیان! دەبێ بیکەی؛ بە قسەی خۆت نییە. ئەگەر نەیکەی گوناھەکەی لەسەر من دەنووسرێ و خودا لەو دنیا، لەسەر بێعاقڵێکی وەکوو تۆ، من عەزاب دەدا.\nگوتم: بە خودا بڵێ پێت گوتووم. بۆخۆت ناڵێی خودا گەورەیەو ئاگای لە ھەموو شتێکە؟ ئێستا گوێی لێ بووە.\nگوتی: ئەستەغفیڕەڵڵا خودایە گیان؛ گوی زیادی خوارد؛ بەگەورەیی خۆت بیبەخشە. منداڵە نافامێ، عاقڵی پێناشکێ دەڵێ چی.\nبریندار نەبوایەم حەتمەن تێھەڵدانم ھەبوو. خاتری دەگرتم و نازی دەکێشام.\nکاتێک ھیچی پێنەدەما یا وڵامی پێنەبوو یا باسەکەی بەدڵ نەدەبوو ھەمیشە دەیگوت: چە قلطها! (چە غلط‌ها)و باسەکە دەبڕایەوە.\nپێش ھاتنەوەی بابم و کاک ع، لەبەر ئاوێنە چاوێکم لەخۆم کرد. سەروپرچم تێک ئاڵاو و ئاڵۆزو پەرێشان بوو، لە سەروقژی شێت دەچوو، شانە باریکەکانم داکەوتبوون؛ دەتگوت خەم و باری دنیا لەسەر شانی منە. چاوەکانم دەبرژانەوەو وەک قوونە مریشک سوور ھەڵگەڕابوون. لە ئێشی برینەکەشم ھەر مەپرسن. پێمخۆشبوو خۆم کووڕ کووڕ کەمەوە، خۆم گڵۆڵەکەم بتوانم بچمەوە ناوخۆم. بەڵام نە، گەڵاوگەڵ دەڕۆیشم.\nدیسان فرمێسکەکانم دابارینە سەر ڕوومەتم.\nچووم لەلای سەرووی ھۆدەکە پاڵکەوتم و مەلافەیەکم بەخۆمدادا. ئەوەندە تووڕەو ناڕەحەت بووم، کاتێک بابم و ھاوڕێکەی ھاتنە ژوورو سڵاویان کرد، نە لەجێی خۆم جووڵامەوە نە وڵامم دانەوە.\nبابم گوتی: سۆھێل قەڵسە لێمان؛ ئەوڕۆ خەتەنە کراوە.\nزۆر خەجاڵەت بوومەوە. پێمخۆشبوو بمرم بەڵام بەکەس نەڵێن چییان لێکردووم. پێم شەرم و عەیب بوو خەتەنە کرابووم.


شەڕ و تێكهەڵچوونەكانی كوردستانی توركیە زیاتر لە ٢٠٠ هەزار كەسی ئاوارە کردووە\n21:55 - 6 بەفرانبار 2715\nكوردستان میدیا: لە ئاكامی شەڕ و تێكهەڵچوونەكانی كوردستانی توركیە، تا ئێستا زیاتر لە ٢٠٠ هەزار كەس ئاوارە بوونە و ڕوویان لە ناوچە ئارامەکان كردووە.\nبەپێی هەواڵی هەواڵدەرییەكان، شەڕ و تێكهەڵچوونەكان لە كوردستانی باكوور بەردەوامن و ڕۆژانە خەڵکی مەدەنی دەبنە ئامانجی هێرشی هێزە ئەمنیەتییەكانی توركیە و تا ئێستا بە سەدان كەس خانووەكانیان بە تەواوی ڕووخاوە و بێ سەرپەنا ماونەتەوەو خەڵكێكی زۆریش ماڵوحاڵیان بەجێ هێشتووە. لەو پەیوەندییەدا ئامارە نافەرمییەكان باس لە ئاوارەبوونی زیاتر لە ٢٠٠ هەزار كەس دەكەن.\nزیاترین ژمارەی ئاوارەبوون لە كوردستانی باكوور، لە ساڵی ١٩٩٠ی زاینییدا بوو، كە لە ئاكامی شەڕی نێوان ئەرتەشی توركیە و پ.ك.ك، بە سەدان گوند سووتێنران و خەڵكێكی زۆر ماڵوحاڵیان بەجێ هێشت، بەڵام ئەم جارەیان شەپۆلی ئاوارە بوون خەڵكی شارەكانیشی گرتۆتەوە.\nلە ئاكامی ئەو شەڕ و تێكهەڵچوونانەدا، سەرژمێریی جۆراوجۆر سەبارەت بە ژمارەی كوژراوانی هەر دوو لا، واتە هێزەكانی پۆلیس و هێزەكانی ئەرتەشی توركیە و ئەندامانی پ.ك.ك بڵاو دەبنەوە، بەڵام بە هۆی نەبوونی سەرچاوەیەكی سەربەخۆ و باوەڕپێكراو لە شوێنی ڕووداوەكان، ژمارەی دروستی كوژراو و بریندارانی ئەم ڕووداوانەی كوردستانی باكوور بەدەستەوە نیە.


وشداریی کوردانی سووریا لەمەڕ ڕەوتی تورکاندنی دەڤەری عەفرین لە لایەن تورکیاوە - SAHAR KURDISH (Sorani)\nوشداریی کوردانی سووریا لەمەڕ ڕەوتی تورکاندنی دەڤەری عەفرین لە لایەن تورکیاوە\nکانونی یه‌که‌م 05, 2018 19:04 Asia/Tehran\nکوردانی سوریا وشدارییان دا، تورکیا و دەس وپێوەندیەکانی لە عەفرین یاساو ڕێسا نێونەتەوەییەکانیان بن پێ کردووەو خەریکی بەتورک کردنی ئەو ناوچەو تەنانەت گۆڕینی ناوە عەرەبییەکان بۆ تورکین.\nمیدیایەکی کوردانی سوریا لەڕاپۆرێکدا نووسی: "سوپای داگیرکەری تورکیا لە عەفرین بە ڕفاندن و کوشت وبڕی کەسانی سیڤیل، گۆڕینی داڕشتی حەشیمەتی و گرتنەبەری سیاسەتی بەتورک کردن، هەموو جاڕنامە نێونەتەوەییەکان و مافی مرۆڤی بن پێ کردووە".\n"هاوار" میدیای کوردانی سوریا، ڕاپۆری دا؛ لە "١٨ی مارسی ڕابردوو-ڕۆژی داگیرکرانی عەفرین- چەند ڕاپۆر بڵاوکرایەوە کە تورکیاو بەکرێگیراوانی تۆمەتباردەکەن بە ئەنجامدانی کردەی دەسدرێژکارانەو زۆربەی شارەزایان ومافناسان، ئەو دەسدرێژکارییانە لەقەبارەی تاوانی جەنگی لێک دەدەنەوە".\nبەپێی راپۆری هاوار، دانیشتووانی عەفرین لەپارێزگای حەڵەب، سکاڵایان لەدژ تاوانکاریی تورکیا لەدژیان بردە لای دادگەکانی مافی مرۆڤی ئوروپا، بەڵام دادگەکان وەڵامیان دایەوە کە دەبێ ئەو سکاڵایانە لە دادگەکانی تورکیا بێتەئاراوە، ئەوە لەکاتێکدایە کە تورکیا خۆی لە عەفرین ئەو دەسدرێژکارییانە ئەنجام دەدا.\nبەپێی ئەو ڕاپۆرە، لەئاراستەی هەوڵی تورکیا بۆ گەیشتن بە خەونی زیندووکردنەوەی حکومەتی عوسمانی، ناوی چەند گوند لە دەورووبەری عەفرین و ناوی ژمارێک مەیدانی ئەو شارەیان بۆ ناوی تورکی گۆڕیوە. بۆ وێنە، ناوی مەیدانی "کاوار" بۆ مەیدانی"زەیتون بوداغی"(چڵە زەیتون) -ناوی هێرشی تورکیا بۆسەر کوردان- و مەیدانێکی نیشتمانی بۆ مەیدانی "رەجەب تەییب ئەردۆغان" گۆردراوە.\nڕاپێچ کرانی دەستەیەکی تیرۆریستی سەربە ئەمریکا لە ڕۆژھەڵاتی سووریا


به‌شێوه‌یه‌كی جیاواز ساڵیادی توندوتیژی دژ به ژنان ده‌كرێته‌وه\nڕێكخراوی ڕاسان به یارمه‌تی كۆمه‌ڵێك گه‌نجی چالاك، شه‌قامی سالم به نه‌خشاندنی كۆمه‌ڵێك وێنه ده‌ڕازێنێته‌وه، كه هه‌ر وێنه‌یه‌ك پێناسه‌یه‌كه بۆ دیارده‌یه‌كی ناو كۆمه‌ڵگاو په‌یامی هۆشیاركردنه‌وه‌ی پێیه.\nله‌وباره‌یه‌وه ڕێبین سه‌ركار سه‌رپه‌رشتیاری پرۆژه‌كه به ئاڕاسته‌ی ڕاگه‌یاند:دروستكردنی ئه‌م وێنانه به تایبه‌ت بۆ ڕۆژی 25/11ی ئه‌م مانگه‌یه كه ساڵیادی توندوتیژی دژ به ژنانه،به‌ڵام جیاواز له‌ساڵانی ڕابردوو،له‌م ساڵدا باس له سه‌ركه‌وتنی ژنان ده‌كرێت له به‌رامبه‌ر وه‌رگرتنی مافه‌كانیان و ژنی كورد وه‌ك سیمبوولی ئازایه‌تی به تایبه‌ت له هه‌ندێك جێگا وه‌ك كۆبانێ و ڕۆژئاوا له پێش پیاویشه‌وه ده‌ناسێنێت .\nوتیشی: وێنه‌كان باس له‌و هه‌نگاوانه ده‌كات كه ژنان تا ئێستا ناویانه بۆ به‌ده‌ستهێنانی مافه‌كانی خۆیان كه گه‌یشتوونه‌ته كوێ ؟ چیتر ماوه به ده‌ستی بهێنن؟ .\nسه‌رپه‌رشتیاری پرۆژه‌كه ئاماژه‌ی به‌وه‌ش كرد: له وێنه‌كاندا كار بۆ ژینگه‌ش كراوه ، مه‌به‌ست له كاركردنیش بۆ ژینگه له‌م وێنانه‌دا ئه‌وه‌یه توندوتیژی و جه‌نگ چی كاریگه‌رییه‌كی له‌سه‌ر ژینگه‌و منداڵان هه‌یه ، كارمان كردووه له‌سه‌ر ڕه‌گه‌زه جیاوازه‌كان ،هه‌روه‌ها هه‌ندێك كاری تیایه ڕه‌خنه‌ی سیاسییه له سه‌رجه‌م حیزبه‌كان له هه‌ر چوار پارچه‌ی كوردستان تا له‌ناو خۆیاندا یه‌كگرتوو بن .\n405 جار خوێندراوه‌ته‌وه\n11/18/2017 3:56:01 PM


له باشماخ كوره‌یه‌كی سووتاندنی كاڵاو خوارده‌مه‌نی قاچاغ به 100 هه‌زار دۆلار درووستكرا\nبه‌ڕێوه‌به‌رایه‌تی كۆمه‌ڵگه‌ی ده‌روازه‌ی نێوده‌وڵه‌تی باشماخ له ڕاگه‌ێندراوێكدا ڕایگه‌یاند: ئه‌مڕۆ به‌رواری 20/10/2019 به‌ئاماده‌بوونی (سه‌رپه‌رشتیاری كۆمه‌ڵگه‌ی ده‌روازه‌ی نێوده‌وڵه‌تی باشماخ و به‌ڕێوه‌به‌ر و لێپرسراوانی به‌ڕێوه‌به‌رایه‌تی و بنكه وبه‌شه‌كانی كۆمه‌ڵگه‌ی ده‌روازه‌ی نێوده‌وڵه‌تی باشماخ و كۆمپانیای ڕه‌زگه) له‌كۆمه‌ڵگه‌ی ده‌روازه‌ی نێوده‌وڵه‌تی باشماخ كوره‌یه‌كی مۆدێرن و سه‌رده‌میانه كرایه‌وه.\nڕاشیگه‌یاند: درووستكردنی ئه‌م كوره‌یه هه‌نگاوێكی دیكه‌یه به‌ره‌و زیاتر خزمه‌تكردنی گشتی و كارئاسانی ته‌واو و كه‌مكردنه‌وه‌ی كاریگه‌ری ولێكه‌وته‌ی خراپ له‌سه‌ر خاك و ژینگه چونكه بۆ سوتاندن و له‌ناوبردنی ئه‌و كاڵا وخوارده‌مه‌نی یانه‌ی كه‌به‌شێوه‌ی قاچاغ دێن و ده‌ستیان به‌سه‌رداده‌گیرێ یاخود ئه‌وانه‌ی له‌ئه‌نجامی پشكنینه‌كاندا ده‌رده‌كه‌وێت شیاوی خواردن و به‌كارهێنان نین و له‌ڕێگه‌ی ئه‌م كوره‌یه‌وه له‌ناوده‌برێن به‌شێوازێك كه دوورده‌كه‌وینه‌وه له‌و سیما ناشارستانی یه‌ی شێوازی له‌ناوبردن كه په‌یڕه‌و ده‌كرێت.\nله به‌شێكی دیكه‌ی ڕاگه‌ێندراوه‌كه‌دا هاتووه بودجه‌ی ته‌واو بۆ درووستكردنی ئه‌م كوره‌یه له‌لایه‌ن كۆمپانیای ڕه‌زگه‌وه دابینكراوه به‌بڕی زیاتر له(100000$) سه‌د هه‌زار دۆلاری ئه‌مریكی و دابینكردنی كارمه‌ندی شاره‌زا و غاز و پێداویستی یه‌كانی تری كارپێكردنی ڕۆژانه‌ی ، هه‌ر له‌ئه‌ستۆی كۆمپانیای ناوبراوه.


نووچە نێت | ڕاستگۆیی بێ لایەنی| سه‌رۆكى هه‌رێمى كوردستان له‌گه‌ڵ هاوسه‌رۆكى پارتى سه‌وزى ئه‌ڵمانيا كۆبووه‌وه\nسه‌رۆكى هه‌رێمى كوردستان له‌گه‌ڵ هاوسه‌رۆكى پارتى سه‌وزى ئه‌ڵمانيا كۆبووه‌وه\nFebruary 2022 19 - 00:06:47\nپارتى سەوزى ئەڵمانیا\nسەرۆک نێچیرڤان بارزانى، لە درێژەى دیدار و کۆبوونەوەکانى له كۆنفرانسى ئاسايشى ميونشندا لەگەڵ ئومێد نووريپوور، هاوسه‌رۆكى پارتى سه‌وزى ئه‌ڵمانيا و ئه‌ندامى ليژنه‌ى كاروبارى ده‌ره‌وه‌ى په‌رله‌مانى ئه‌ڵمانيا كۆبووه‌وه.\nلە کۆبوونەوەکەدا، سه‌رۆك نێچيرڤان بارزانى، "وێڕاى پيرۆزبايى بۆ سه‌ركه‌وتنى پارتى سه‌وزى ئه‌ڵمانى له دوا هه‌ڵبژاردنه‌كاندا، سوپاس و پێزانينى هه‌رێمى كوردستان بۆ په‌رله‌مانى ئه‌ڵمانى دووپاتكرده‌وه كه ماوه‌ى ئه‌ركى هێزه‌كانى وڵاته‌كه‌ى له عيراق و هه‌رێمى كوردستان درێژ كرده‌وه، هه‌روه‌ها بۆ ئه‌و هاوكارييه مرۆيى و سه‌ربازييانه‌ى ئه‌ڵمانيا پێشكه‌ش به هه‌رێمى كوردستانى كردووه."\nسەرۆکایەتیى هەرێم لە ڕاگەیێندراوێکدا دەڵێت، "له كۆبوونه‌كه‌دا هه‌روه‌ها هه‌ردوولا دۆخى سياسيى عيراق، ئه‌نجامه‌كانى هه‌ڵبژاردنى ئه‌نجومه‌نى نوێنه‌ران و پرۆسه‌ى هه‌ڵبژاردنى سه‌رۆكايه‌تيى په‌رله‌مانى عيراقيان تاوتوێ كرد."


"له‌هه‌رێمی كوردستاندا سه‌رمایه‌و پاره‌یه‌كی زۆرمان هه‌یه بێكاره"\nتریش ده‌كات كه رۆڵی هه‌بوه له‌وه‌ی كه‌رتی تایبه‌ت نه‌یتوانیوه گره‌نتی‌و دڵنیایی بدات به‌هاوڵاتیان‌و گه‌شه بكات، ئه‌و وتی "بۆ نمونه كه هاوڵاتیان ده‌چنه كه‌رتی گشتی، ئیش بكه‌ن‌و ئیش نه‌كه‌ن موچه‌كه‌یان ده‌بێت، مۆڵه‌تیان ده‌بێت، موچه‌كه‌یان به‌پێی ساڵی خزمه‌ت زیاد ده‌كات، ئیمتیازاتیان ده‌بێت، خانه‌نشینییان ده‌بێت، به‌ڵام كه‌رتی تایبه‌ت ئه‌مانه‌ی نییه".\nوتیشی "به‌شێوه‌یه‌كی گشتی نه‌بونی پلانێك بۆ گه‌شه كردنی كه‌رتی تایبه‌ت، وایكردوه كه هه‌میشه كه‌رتی تایبه‌ت ببێته پاشكۆ بۆ كه‌رتی گشتی، له‌كاتێكدا كه كه‌رتی تایبه‌ت بوه پاشكۆی كه‌رتی گشتی‌و نه‌بوه ركه‌به‌ری، ئه‌وا كه‌رتی تایبه‌ت ده‌پوكێته‌وه، له‌هه‌رێمی كوردستاندا كه‌رتی تایبه‌ت بوه به‌پاشكۆ بۆ كه‌رتی گشتی‌و ناتوانێت‌و نه‌یتوانیوه‌و ناشتوانێت‌و ناشیه‌ڵن ببێته ركه‌به‌ری".\nناوبراو جه‌غت له‌وه‌ش ده‌كات كه چۆنیه‌تی داڕشتنی سیاسه‌تی ئابوری له‌عێراقدا زۆر یارمه‌تیده‌رتره بۆ كه‌رتی تایبه‌ت به‌راورد به‌هه‌رێمی كوردستان، ئه‌و باس له‌وه ده‌كات كه یاسای وه‌به‌رهێنانی ژماره 13ی عێراقی بۆ كاتێكی دیاریكراو دانراوه‌و وه‌ڵامده‌ره‌وه‌ی پێویستییه‌كانی ئه‌مڕۆی عێراق نییه‌و كار بۆ هه‌موار كردنه‌وه‌ی ده‌كرێت، ئه‌حمه‌د حاجی ره‌شید وتی "له‌عێراقدا سیاسه‌تی دراویی بانكی ناوه‌ندی دایده‌ڕژێت، سیاسه‌تی دارایی هه‌میشه له‌به‌غدا له‌لایه‌ن دو وه‌زاره‌ته‌وه داده‌ڕێژرێت كه پلاندانان‌و دارایین.\nوه‌زاره‌تی پلاندانان داتا‌و ئاماری لایه‌و پێشبینیه‌كان ده‌كات‌و ئامانج دیاری ده‌كات دارایش جێبه‌جێی ده‌كات، به‌ڵام له‌هه‌رێمی كوردستاندا زیاتر ئه‌م ئه‌ركه دراوه به‌وه‌زاره‌تی نه‌وت، كه ئه‌مه گه‌وره‌ترین كه‌موكوڕییه".\nوتیشی "ئێستا له‌كوردستان وه‌زاره‌تی نه‌وت‌و سامانه سروشتیه‌كان شوێنی هه‌مو وه‌زاره‌ته‌كانی گرتوه‌ته‌وه، وه‌ك حكومه‌تێك وایه له‌ناو وه‌زاره‌تێكدا، واته حكومه‌تی هه‌رێم له‌ناو وه‌زاره‌تی سامانه سروشتییه‌كاندایه، چونكه وه‌زاره‌تی كاره‌با ئه‌گه‌ر وه‌زاره‌تی سامانه سروشتییه‌كان پاره‌ی نه‌داتێ ناتوانێت كاره‌با دابین بكات، وه‌زاره‌تی دارایی ئه‌گه‌ر وه‌زاره‌تی سامانه سروشتییه‌كان پاره‌ی نه‌داتێ هیچی پێناكرێ، وه‌زاره‌تی كشتوكال ئه‌گه‌ر وه‌زاره‌تی سامانه سروشتییه‌كان پاره‌ی نه‌داتێ شكست ده‌هێنێت.\nبۆیه هه‌مو وه‌زاره‌ته‌كانی حكومه‌تی هه‌رێم به‌شێوه‌یه‌كی گشتی بون به به‌ڕێوه‌به‌رایه‌تییه‌كی گشتی له‌وه‌زاره‌تی سامانه سروشتییه‌كاندا".\nئه‌م ئه‌ندامه‌ی لیژنه‌ی دارایی له‌ئه‌نجومه‌نی نوێنه‌رانی عێراق جه‌غت له‌وه‌ش ده‌كات كه هیچ وه‌به‌رهێنێك پاره‌كانی به‌شی به‌دیهێنانی خه‌ونه‌كه‌ی ناكات، وه‌به‌رهێنه هه‌ره گه‌وره‌كانی كوردستانیش ئه‌و پارانه‌ی هه‌یانه به‌شی خه‌ونه‌كانیان ناكات بۆیه ناچارن به‌پاره‌ی خه‌ڵك وه‌به‌رهێنان بكه‌ن، ئه‌و وتی "بانك ناوه‌ندێكه بۆ وه‌به‌رهێنان كردن، بانك نێوانگیرێكه له‌نێوانی دو گروپدا، گروپی خاوه‌ن پاره‌ی زۆر، له‌گه‌ڵ گروپی خاوه‌نی كورتهێنانی دارایی، نێوه‌ندگرێكه له‌نێوانی ئه‌وانه‌ی پاره‌ی زیاده‌یان هه‌یه‌و له‌بانكدا دایده‌نێن له‌گه‌ڵ ئه‌وانه‌ی پاره‌ی ته‌واویان نییه‌و به‌قه‌رز وه‌ریده‌گرن‌و ده‌یخه‌نه وه‌به‌رهێنانه‌وه، له‌م حاڵه‌ته‌دا هه‌رسێكیان قازانج ده‌كه‌ن، خاوه‌ن پاره‌كه سوود وه‌رده‌گرێت، وه‌به‌رهێنه‌ره‌كه پڕۆژه‌ی پێده‌كات‌و بانكه‌كه‌ش كه نێوانگره قازانجی خۆی ده‌كات، ئه‌م پرۆسه‌یه‌ش كاریگه‌ری له‌سه‌ر كه‌مكرنه‌وه‌ی بێكاری ده‌بێت‌و هه‌موو لایه‌ك سوودی لێده‌بینن".\nوتیشی "به‌ڵام ئێمه ئه‌و نێوه‌ندگیره مادیه‌مان نییه له‌كوردستان، بۆ نمونه من ئاگادارم یه‌كێك وه‌به‌رهێنه‌رێكی كوردستان 850 ملیۆن دۆلاری له‌بانكه بیانییه‌كان وه‌رگرتووه، ئه‌گه‌ر ئێمه بانكێكی وامان هه‌بێت له‌هه‌رێمی كوردستاندا كه سوودێكی گه‌وره‌ی بۆ وڵاته‌كه‌مان ده‌بێت، بۆ نمونه ئێستا ساڵانه بانكی سی ئی ئای عێراقی 81 ملیار دیناره ته‌نها سوود وه‌رده‌گرێت، باشه ئه‌مه بانكێكی هه‌رێمی كوردستان وه‌ریبگرێت ده‌زانن چه‌ند سوودو خزمه‌تگوزاری بۆ خه‌ڵك ده‌گه‌ڕێته‌وه".\nناوبراو جه‌غت له‌وه‌ش ده‌كات كه ته‌نها فاكته‌رێك له‌به‌رژه‌وه‌ندی كه‌رتی تایبه‌ت بێت به‌راورد به‌عێراق ئه‌و سه‌قاگیرییه كه كوردستانی تێدایه‌و عێراق نائارام‌و ناسه‌قامگیره، ئه‌و وتی "به‌ڵام هه‌رێمی كوردستان نه‌یتوانیوه ئه‌و دڵنیایی‌و متمانه‌یه به‌خاوه‌نكارانی ناوه‌ڕاست‌و باشوری عێراق ببه‌خشێت بۆ ئه‌وه‌ی پاره‌كانیان بهێننه كوردستان‌و وه‌به‌رهێنانی تێدا بكه‌ن، به‌ڵكو ئه‌م سه‌رمایه زۆره‌ی ئه‌وان روه‌و وڵاتانی كه‌نداوو ئورودون‌و لوبنان رۆشتووه".\nئه‌حمه‌د حاجی ره‌شید پێشیوایه كه له‌كاتێكدا له‌عێراقدا جۆرێك له‌دامه‌زراوه هه‌یه هاوكاری كه‌رتی تایبه‌ت ده‌كات، له‌هه‌رێمی كوردستاندا حزب قۆرغی كاری ئابوری‌و بازرگانی كردوه، ئه‌و وتی "له‌عێراقیشدا حزبه باڵاده‌سته‌كانی شیعه به‌هه‌مانشێوه‌ی كوردستان كۆمپانیایان دامه‌زراندوه، به‌ڵام ده‌رفه‌تێكیش هه‌یه بۆ وه‌به‌رهێنه‌ران‌و كه‌رتی تایبه‌ت".\nوتیشی "له‌كوردستان وه‌به‌رهێنان له‌نه‌وتدا باجی نییه، به‌ڵام له‌عێراقدا باجی قازانجی هه‌یه".\nئه‌و جه‌غت له‌وه‌ش ده‌كات كه له‌هه‌موو دنیادا ئه‌گه‌ر ئابوری له‌خزمه‌ت سیاسه‌تدا بو هه‌ردوكیان ده‌پوكێنه‌وه، سیاسه‌ته‌كه ده‌بێته دیكتاتۆرو ئابورییه‌كه‌ش ده‌پوكێته‌وه، ئه‌و وتی "ئه‌گه‌ر سیاسه‌تیش چوه خزمه‌تی ئابورییه‌وه، ئه‌وا سیاسه‌ت گه‌شه ده‌كا‌و ئابوریش ئابورییه‌كی پڕ به‌رهه‌م‌و خزمه‌تگوزار ده‌رده‌چێت".\nئه‌م ئه‌ندامه‌ی لیژنه‌ی دارایی له‌په‌رله‌مانی كوردستان پێداگری له‌سه‌ر ئه‌وه‌ش ده‌كات كه باشترین كار بۆ به‌هێزكردنی كه‌رتی تایبه‌ت ئه‌وه‌یه حزب ده‌ستوه‌رنه‌داته بازاڕه‌وه، ئه‌و وتی "بۆ ئه‌وه‌ی كه‌رتی تایبه‌ت به‌هێز بێت‌و گه‌شه بكات، پێویسته حزب جومگه‌كانی ئابوری كۆنترۆڵ نه‌كات، حزب بۆ به‌رژه‌وه‌ندی خۆی یاسا‌و رێنمایی ئابوری ده‌رنه‌كات، حزب نه‌بێته به‌ربه‌ستی هه‌مو شتێك، حزب سیاسه‌ت بكات، ئیداره‌ی سیاسه‌ت بكات‌و نه‌بێته بازرگان".


عەلی باپیر، سەرۆکى کۆمەڵی دادگەری کوردستان ڕایگەیاند، "بەپێی زانیارییەکانم کە پێشتر چەندین ئەنداممان دەستگیرکراوە، بە زۆر دانپێدانان بە دەستگیرکراوان واژۆ دەکرێت و ناچار دەکرێن شتێک بڵێن کە نەیانکردووە."\nعەلی باپیر لە کۆنگرەیەکی ڕۆژنامەوانیدا کە "ناس کورد" بینیویەتی (27ی شوباتی 2021) لەبارەى سزادانی پێنج چالاکوان و ڕۆژنامەنوسی بادینان بە شەش ساڵ زیندانی وتی، "بە دڵنیاییەوە ئەگەر بڕیاری دادگا سەربەخۆیانە بن و ئەو کەسانە ئەو کارەیان کردبێت کە پێی تۆمەتبارن ئەوە گلەییمان نییە، بەڵام بەپێی زانیارییەکانم، چونکە پێشتر قسەم لەگەڵ ئەو ئەندامانەى کۆمەڵ کردووە کە دەستگیرکراون، ئەشکەنجەی زۆر دەدرێن تا دەگەیەنرێنە لێواری مردن، بۆیە ناچار بوون و وتوویانە کاکە ئێوە چیتان دەوێت ئێمە واژۆی دەکەین."\nوتیشی، "ئەندامێکی خۆمان کە چەندین ساڵ زیندانیکردن لەلایەن دەسەڵاتدارانی هەرێمەوە ئازاد کرا، منیش لێم پرسی لەسەر چی گیراوی، وتوویەتی کە لێم پرسیوون من بە چ تۆمەتێک گیراوم وتوویانە تۆ لە مزگەوت زۆر نوێژت کردووە و نوێژە سونەتەکانیش دەکەیت، ئەو ئەندامەی ئێمەش وتوویەتی جا ئەوە کەی کێشەیە، خۆ ئەوە سەرپێچی نییە، ئەوانیش پێیان وتووە ئێمە بنچینەیەکمان هەیە کە نوێژی کەمتر سەلامەتی زیاتر."\nسەرۆکایەتی کۆماری عێراق لەبارەى ڕێککەوتن لەگەڵ ئیسرائیل ڕوونکردنەوە دەدات\n2021.03.09 - 19:11


رۆیشتنی یه‌كه‌م یاریزانی ریال مه‌درید له بازاڕی گواستنه‌وه‌ی هاوینه یه‌كلابووه‌وه – یاریگا سپۆرت\nHome/هه‌واڵه‌كان/رۆیشتنی یه‌كه‌م یاریزانی ریال مه‌درید له بازاڕی گواستنه‌وه‌ی هاوینه یه‌كلابووه‌وه\nرۆیشتنی یه‌كه‌م یاریزانی ریال مه‌درید له بازاڕی گواستنه‌وه‌ی هاوینه یه‌كلابووه‌وه\nرۆیشتنی یه‌كه‌م یاریزان له بازاڕی گواستنه‌وه‌ی ئه‌م هاوینه له ریزه‌كانی ریال مه‌دریدی ئیسپانی یه‌كلابووه‌وه، زیدان دوایین بڕیاری خۆی پێگوتووه.\nمیدیاكانی ئیسپانیا ئاشكرایانكردووه، زینه‌دین زیدان به كه‌یلۆر ناڤاسی گۆڵپارێزی كۆستاریكی ریال مه‌دریدی راگه‌یاندووه، وه‌رزی داهاتوو له پلانه‌كانی ئه‌ودا نابێت و پشتی پێ نابه‌ستێت، داوای لێكردووه یانه‌یه‌كی دیكه بۆ خۆی بدۆزێته‌وه، چونكه زیزۆ وه‌رزی داهاتوو پشت به تیبۆ كۆرتوا ده‌به‌ستێت.\nرۆژنامه‌كان ئاشكرایانكردووه، ریال مه‌درید به‌وه رازییه ناڤاس مووچه‌كه‌ی كه‌م بكاته‌وه و له یانه‌كه‌یان بمێنێته‌وه، به‌ڵام ناڤاس به‌م پێشنیاره رازی نییه، كه مووچه‌ی ساڵانه‌ی ده‌گاته 5 ملیۆن یۆرۆ و چه‌ندین یانه‌ی وه‌كو مانچێسته‌ر یونایتد و ناپۆلی هاتوونه‌ته سه‌ر هێل بۆ گواستنه‌وه‌ی.


هه‌ڵوه‌شـاندنه‌وه‌ی بڕیاری دورخسـتنه‌وه‌ی کاندیده‌کان له هه‌ڵبژاردنه‌کانی عێراق\nی مانگی دوو ٠٦, ٢٠١٠\nوه‌ک ئاشـکرایه پاش ئه‌وه‌ی کۆمیته‌ی لێپـرسینه‌وه و دادپه‌روه‌ری له عێراق بڕیاری دا ناوی پـتر له 500 که‌س له نێو کاندیده‌کان بۆ هه‌ڵـبژاردنه‌کانی داهاتووی عێراق دوربخرێنه‌وه مشـتومڕێـکی گه‌رم له ناوه‌وه و ده‌ره‌وه‌ی عێراقدا په‌یدا بوو.\nله لایه‌کی دیکه‌وه ئه‌م بڕیاری دورخسـتنه‌وه‌یه به‌پـێی ده‌سـتوری عێراقه و زۆربه‌ی شیعه‌کان و کورده‌کان پـشـتیوانی لێـده‌که‌ن و ده‌ڵێن ئه‌و به‌عسیـیانه‌ی سـته‌میان به‌رامبه‌ر خه‌ڵـکی عێراق کردووه ده‌بێت نه‌گه‌ڕێنه‌وه بۆ ناو پـرۆسه‌ی سیاسی و جارێـکی دیکه نه‌بنه‌وه خاوه‌ن ده‌سه‌ڵات له وڵاته‌که‌دا.\nله لایه‌کی دیکه‌شه‌وه ئه‌مه‌ریکا ده‌یه‌وێت عێراقێـکی ئارام و سه‌قامگیر له پاش خۆی جێبهێڵێت و هه‌موو لایه‌نه‌کان له پـرۆسه‌ی سـیاسیدا کۆبکاته‌وه.\nشـاره‌زایان ده‌ڵێن ئێسـتا واشـنتن سه‌نگی ده‌خاته سه‌ر شیعه و کورد بۆ هه‌ڵوه‌شـاندنه‌وه‌ی ئه‌و بڕیاره. ئه‌وه بوو دوو ڕۆژ له‌مه‌وبه‌ر کۆمیته‌یه‌کی داد بۆ پـیاداچوونه‌وه بڕیاری دا ڕێ بدرێت به‌و کاندیده دورخراوانه به‌شـداری له هه‌ڵـبژاردنه‌کاندا بکه‌ن و پاشـان مه‌سه‌له‌کانیان یه‌کلایی بکرێنه‌وه.\nئه‌مه بابه‌تی به‌رنامه‌ی هه‌له‌و واشـنتنی ئه‌م هه‌فته‌یه بوو که هاوکارمان ده‌خیلی شه‌ممۆ به‌ڕێوه‌ی ده‌برد و ئه‌م به‌ڕێزانه‌ش میوانه‌کان بوون:\nعه‌بدوڵڵا سـاڵح، ئه‌ندامی په‌رله‌مانی عێراق.\nدلۆڤان به‌رواری په‌یامنێری ڕۆژنامه‌ی واشـنتن پـۆست له موسڵ.\nده‌توانن گوێبیسـتی ده‌قی به‌رنامه‌كه بن له ڕێـگه‌ی كلیـكـكردنی ئه‌و فایله ده‌نـگیـیانه‌ی ده‌سته چه‌پ، ماوه‌كه‌ی 49:41 خوله‌كه.


ئەو زانیارییە گرنگانەی پێویستە دایكان و باوكان بیزانن | دەزگاى زارى کرمانجى\nئەو زانیارییە گرنگانەی پێویستە دایكان و باوكان بیزانن\nئەو فریاگوزارییانەی پێویستە دایكان و باوكان بیزانن لەكاتی روودانی هەر رووداوێكی نەخوازراو، بۆ ئەوەی یارمەتی منداڵەكانیان بدەن تا دەگەیەننە نەخۆشخانە.\n_ خنكان، زۆرجار منداڵان بەهۆی قوتدانی شتی جۆراوجۆر یا قوتدانی پاروی گەورە رووبەڕووی خنكان دەبنەوە، هەرگیز پەنجە مەكەرە قورگی منداڵەكەدا لەوانەیە حاڵی خراپتر بكەیت و زیاتر پاڵا بەو شتەوە بنێی كە لە قورگیدا ماوە، پێویستە لەو كاتەدا منداڵا سەراوبن بكەیت و قاچەكانی بگریت بەرز بكەیتەوە و لە پشتی بدەی تا ئەوەی لە دەمیدا هەیە بێتە دەرەوە و قورگی خاوێن ببیتەوە.\n_ ئەگەر منداڵەكە نەوت یا شتێكی ژەهراوی خواردەوە هەوڵا مەدە بیڕشێنیتەوە، لەو حاڵەتەدا وا باشترە هەندێك ماستی پێبدەی.\n_ كاتێك منداڵەكەت كارەبا گرتی سەرەتا كارەبایەكە ببڕە، دواتر سنگی بشێلە و هەڵبدە هەناسە بدات.\n_ لەكاتی خوێنبەربوون و كەوتنە خوارەوە لە شوێنی بەرز، بە دانانی پارچە قوماشێك لەسەر برینەكە هەوڵبدە خوێنەكە رابگریت یا بە دەست شوێنەكە بە توندی بگرە، لەكاتی بەربوونەوە پێویستە دڵنیا بیت لەوەی هیچ شوێنێكی نەشكاوە پاشان منداڵەكە بیجوڵێنە چونكە لەكاتی شكان جوڵاندن خراپە و لەوانەیە كێشەكە گەورەتر بكەیت.